text:
KRALENDIJK - Solamente 5% porshento di komunidat a pasa e angua, ku ta prevení pa e malesa di Covid-19. Ora bo ta malu, e bakuna no ta kura bo. Bo mester ta prepará adelantá. Esaki ta loke por a skucha serka Hefe di departamento di Salubridat Públiko, Michael Mercuur i dòkter di bakunashon, Selly Pourier. Michael Mercuur: “Motibu ku nos ta aki, nos ta mei mei den e kampaña ripití bakuna kontra korona. Te dia 26 e ta sigui i despues no ta ... Lesa mas
Coronavirus
Gezaghèber Rijna ta risibí bakuna bi-valente kontra di COVID-19
KRALENDIJK- Siman pasá gezaghèber Edison Rijna a pasa e angua ku hende ta bolbe pasa kontra corona. ‘Mi ta hasi esaki no solamente pa protehá mi mes, pero e hendenan rònt di mi i esunnan ku mi ta stima. Mi ta konsehá tur hende, pero sigur e gruponan ... Lesa mas
Gira nobo di bakunashon kontra di e virus di Korona
KRALENDIJK—Djárason mainta a tuma lugá un enkuentro ku prensa, den kuadro di bakuna kontra korona vírus. Hefe di Departamento di Salubridat Públiko – Michael Mercuur, a papia tokante e bakuna atrobe. “Awe ta lansa e angua kontra korona vírus. ... Lesa mas
Saba a kuminsá bakuná ku e di dos ‘booster’
THE BOTTOM- Na e isla Saba a kuminsá bakuná ku e di 4 bakunashon kontra di Covid-19. Ta trata di e asina yamá di dos booster. Ta usando un variante nobo di e bakuna, ku tin un funshon bivalente. Esaki ke men ku e ta protehá ámbos kontra di e variante ... Lesa mas
E kantidat di pashèntnan ku Covid ta sigui baha na Kòrsou.
WILLEMSTAD – E kantidat di pashèntnan ku Covid ta sigui baha na Kòrsou. E siman aki a bin 34 pashènt nobo aserka. Esaki ta mésun tantu ku siman pasá, pero komo ku tambe 49 pashènt por a sali for di isolashon, e kasonan aktivo a baha di 62 pa 46. E kantidat ... Lesa mas
Brote di Corona den Kas di Kuido
Kralendijk, 20 di ougùstùs 2022. Pa motibu di un brote di Corona den Kas di Kuido, Fundashon Mariadal riba djaweps a pasa over pa kuido di kohorte di pashèntnan di Covid. Durante e dianan tras di lomba e kantidat di habitante kontagiá a oumentá te na en total ... Lesa mas
Kòrsou tin dos morto a konsekuensia di Covid i e kantidat di infekshon a baha ku mitar
WILLEMSTAD – E siman ku a pasa dos pashènt a muri den CMC a konsekuensia di covid-19, hibando e kantidat di morto komo konsekuensia di corona desde komienso di e pandemia na un total di 285. Tin sinku pashènt ainda ku e enfermedat den hòspital. Siman pasá a ... Lesa mas
Brote di Covid-19 den prison na Kòrsou
WILLEMSTAD – A isolá diferente blòk den prison SDKK pa evitá ku e vírùs covid-19 ta plama mas. Kontagionan ta sigui oumentá den e instituto. Un di e konsekuensianan ta ku no por transportá e prisoneronan pa sala di korte pa evitá mas kontagio. Tambe ... Lesa mas
Un subida leve di tèstnan positivo na Kòrsou
WILLEMSTAD – Den promé siman di ougùstùs a registrá 82 kaso nobo di Covid-19 na Kòrsou i esei ta mustra un subida leve di e kantidat di kasonan di kontagio. E siman anterior 64 persona a haña un resultado positivo. Tin awor 116 persona ku un ... Lesa mas
Kasonan di Covid-19 ta sigui baha na Aruba
ORANJESTAD – Den e promé siman di ougùstùs a registrá 189 kaso nobo di Covid-19 na Aruba. Ku esaki e bahada ku a kuminsá luna pasá ta kontinuá. Komo ku 200 persona por a sali for di isolashon, e kantidat di persona ku tin un kontagio aktivo riba e isla ainda ... Lesa mas
Boneiru ta mira un subida atrobe den kasonan di COVID-19
KRALENDIJK- Den último simannan Boneiru ta mirandu un subida atrobe den e kantidat di kasonan di COVID-19. Esaki ta konta ámbos pa e kantidat di hende ku ta bin pa pasa tèst, komo e porsentahe di hende ku ta tèst positivo. Segun sifranan di Entidat ... Lesa mas
Resultadonan positivo di tèst ta baha na Aruba, Kòrsou i Sint Sint Maarten usando otro maneho di tèst.
KRALENDIJK - E kantidat di resultadonan positivo di tèst a baha un tiki luna pasá na Aruba, Kòrsou i Sint Maarten. En kambio riba e tres islanan BES e kantidat a subi un tiki. Total a registrá 4.688 resultado di kasonan di tèst positivo riba e islanan. Asina ... Lesa mas
Sifranan di COVID-19 na Boneiru ta sigui bou di kòntròl
KRALENDIJK- E infekshonnan ku e virus di COVID-19 na Boneiru ta sigui basta kontrolá. Esaki ta spesialmente bèrdat tumando en kuenta ku mundialmente tin un kresementu den e kantidat di infekshon atrobe. Esaki ta konta tambe pa nos islanan ruman. Na ... Lesa mas
Sifranan di COVID-19 ta sigui abou na Boneiru
KRALENDIJK- Aunke ku rònt mundo por nota un rebrote di e virus di COVID-19, e situashon na Boneiru a sigui stabil e siman ku a pasa. Na tur tin 30 kaso aktivo, meskos ku siman pasá. Tambe por nota ku niun hende no a fayesé den e siman ku a ... Lesa mas
Sifranan di COVID-19 ta sigui abou na Boneiru
KRALENDIJK- Aunke ku rònt mundo por nota un rebrote di e virus di COVID-19, e situashon na Boneiru a sigui stabil e siman ku a pasa. Na tur tin 30 kaso aktivo, meskos ku siman pasá. Tambe por nota ku niun hende no a fayesé den e siman ku a ... Lesa mas


c: text/html

text:
Mark Benson Denz a tene un entrevista amplio cu CEO di Tourism Corporation Bonaire (TCB) den cual por a conoce mas di kico ta e desaroyonan mas reciente den sector turistico na nos isla ruman, pero tambe kico por spera den futuro riba termino corto y largo.
Miles Mercera, kende ta esun pa ocupa e puesto mas halto den e organisacion, a papia riba kico tur a haci durante e pandemia, decisionnan clave cu a tuma como destino turistico y retonan cu tin nan dilanti.
Mescos cu Aruba, Boneiro ta raporta cu ta recuperando basta bon for di e efectonan di pandemia y tambe ta surpasando caba e expectativanan cu tabatin. Esaki naturalmente tin su efecto riba economia. A menciona cu ta varios e restaurant y nightclub cu a habri y hotelnan cu a probecha pa renoba camber, mescos cu areanan turistico. Hunto cu esey a bin varios cambio den e maneho di turismo.
Un di nan ta e implementacion di One Call A Day pa barco crucero teniendo na cuenta cu e infrastructura di Boneiro no por carga mas cu un barco pa dia. Facilidad ta limita, transporte ta limita y na final di dia, e experiencia di e bishitante ta cu el a scoge Boneiro conscientemente pa relahacion y autenticidad.
Tambe tin un Ground Management cu cual ta evita di aglomera bishitante den cierto temporada, pero ta parti esaki durante henter aña. Boneiro kier inspira y educa e futuro biahero door di no midi su sector turistico basa riba cantidad di bishitante, pero riba calidad; y no solamente cuanto nan ta gasta, pero con consciente e ta di e norma y balor cu e isla tin.
Mercera: “Den e cuadro ey a lansa e Bonaire Bond Program caminda ta firma un acuerdo; un promesa cu e bishitante cu e ta respeta nos cultura, e ta respeta nos mundo bou di awa, e ta respeta nos medio ambiente.” Ta un set di regla pa cumpli sin kita e sensacion cu e ta bon bini.
Den ultimo luna a lansa nan slogan y campaña nobo: “It’s in our nature” enfoca riba e naturalesa humano pero tambe medio ambiente. E obhetivo ta pa crecemento bay den balans cu bo cultura y medio ambiente paso fuera di un paraiso pa duik, Boneiro su recurso di mas grandi ta su hende.
Pa e relato completo, lesa edicion di TREMPAN

robotstxt: allowed

filter: keep


text:
Fundacion Salud Mental Aruba (Respaldo) lo tene e evento “Let’s Art about Mental Health” diasabra 23 di october na Atelier 89. Srta. Krital Browne y Srta. Thixianne Wever, di Respaldo, a elabora ariba kico e evento ta encera, ki por spera y tambe kico ta e meta di Respaldo cu e evento aki.
Srta. Browne a splica cu e actividad aki ta un colaboracion cu diferente stakeholders y tambe algun stakeholders ariba e tereno di cuido di salud mental y adiccion, y e meta di e actividad aki ta pa promove conscientisacion ariba topiconan relaciona cu salud mental y adiccion.
Ariba diasabra e evento lo cuminsa pa 10or di mainta, te cu 3or di atardi, cu entrada completamente gratis y el lo ta un actividad pa mucha, hoben y adulto. Srta. Browne a indica tambe cu lo bay tin varios tayer y charlanan educativo y informativo.
Prome cu portanan habri oficialmente pa publico, lo tin un tayer di terapia di arte (art therapie). E tayer aki lo wordo guia pa Sra. Marleen de Valk di Corsou, ken a haci estudio di Vaktherapeut/ Beeldend Therapeut. Cuponan pa e tayer aki ta limita na mas o menos 70 pa 72 participante. E tayer di art therapie tin un costo di 15 florin y ticketnan ta obtenibel na oficina di Respaldo y tambe na e Citgo Boulevard y Citgo Essoville.
Durante e sesion di vaktherapeut, Srta. Browne splica, e grupo di 72 persona lo crea un piesa di arte unda cu nan lo por expresa nan emocionnan, nan pensamento nan , nan creatividad y na final di e session aki nan lo pone tur e 72 piesanan di arte hunto y nan lo forma un solo piesa di arte grandi.E materialnan cu lo wordo usa pa e tayer di art therpaie aki ta un carton grandi cu e vaktherapeut lo parti den e pidanan y lo tin stiftnan cu e participantenan lo usa.
Srta. Wever a elabora un poco ariba ki tipo di actividad lo tin durante e evento diasabra. Segun el a splica cuminsando pa 10or lo tin diferente actividadnan, entre otro e fundacionnan y stakehodlers cu lo tin mesanan di informacion pa duna tur informacion cu tin mester ariba e parti di cuido di salud mental adiccion.
Fuera di esey, Srta. Wever a indica, lo tin diferente presentacionnan y charlanan cortico ariba e topico di salud mental. E cantidad di participantenan pa cada charla of tayer ta maximo 12 persona. Lo tin tambe un kids corner cu diferente actividadnan recreativo pa e muchanan y tambe lo bay tin e art market unda cu diferente artista- y artesanonan local lo demostra nan arte.
Srta. Browne a splica tambe cu e placa cu wordo recolecta durante e evento aki lo bay pa un di e fundacionnan cu lo participa den un competencia ariba Facebook. “Pa medio di diferente stakehodlers, organisacionnan cu a duna un contribucion pa haci e evento aki posibel, nos a logra cumpra e material di arte pa varios organisacion participa na un competencia di arte”, el a bisa. “Pronto riba nos Facebook page nos lo expone na e pueblo di Aruba e diferente piesanan di arte cu e fundacionnan a traha, pueblo di Aruba por bishita e Facebook page, like e piesanan di arte di e fundacionnan y e fundacion cu mas likes lo ricibi un premio cash”.
Arte ta un forma di terapia cu ta creciendo mas y mas entre personanan cu tin problema den e tereno di salud mental y adiccion. E ta un manera pa expresa emocionnan, procesa emocionnan y experiencianan. “Nos ta pensa cu esaki ta un bunita manera pa e pueblo di Aruba cera conoci cu e forma di terapia aki y tambe pa nan experiencia, expresa nan emocionnan na diferente manera pasobra mayoria biaha bo ta sinti algo pero e ta dificil pa bo comunica y pa medio di arte ta un bunita manera pa exprese y sake di bo curpa”, Srta. Browne a bisa.
Dia 10 di october tabata e Dia Mundial di Salud Mental. Srta Brown ta splica cu en conexion cu esaki tambe, e evento di “Let’s Art about Mental Health” ta un menra di concientisa hopi hende mas den comunidad aria e topico aki, cu hopi ainda ta mira cu un tabu. “En berdad e topiconan di salud mental of cuido di salud mental ta un tabu, mayoria hende tin toch e berguensa di papia erover”, el a bisa. “Hopi biaha hende door di e berguensa nan ta sinti nan mes nan so cu nan no por expresa y mi ta kere cu por medio di un evento asina toch bo ta ripara cu bo no ta bo so, y esaki ta e informacion cu tin disponibel”.
Si nos bay bek, dia 10 di october tabata e World Mental Health Day y e tema di e aña aki ta Mental Health in an Unequal World pasobra nos sa cu pa un persona yega na cuido di salud mental no ta facil dependiendo e pais unda cu e ta biba aden y pesey nos a pensa pa bin cu un evento asina, “Let’s Art about Mental Health” pasobra arte toch ta un forma accesibel cu lo por wordo uza door di varios hende”, el a agrega.


text:
ORANJESTAD – Den fin di siman, Ministerio di Husiticia y Asuntonan Social a organisa e “marcha pa nos derechonan” un biaha mas, cual ta netamente un marcha en conexion cu dia internacional di Derecho di Mucha. Dia 20 di November, ta dia internacional di Derecho di Mucha, y pa pone enfasis riba e importancia di esaki, a marcha un bes mas, asina demostrando Aruba y mundo henter cu mucha tambe tin nan derechonan, y e ta hopi importante pa nos tur por crea e espacio pa e mucha por vocifera esaki tambe.
Manera ta conoci, e aña aki Ministerio di Husticia y Asuntonan Social a lansa e proyecto unico di “Mi Mesun Heroe”. Un proyecto sumamente importante, caminda a traves di un programa di entretenimento, ta podera y curasha cada mucha pa traha riba e confiansa den nan mes, door di siñanan for di trempan kico tur ta nan derechonan y con pa identifica y preveni cualkier tipo di abuso. Segun minister di Husticia y Asuntonan Social Rocco Tjon a expresa, esaki eigenlijk ta tarea di un adulto, sinembargo ta consciente tambe cu tin biaha e ta dificil pa muchanan comunica cu un adulto. Pa e motibo aki, a traves di e programa aki, e obhetivo ta pa logra convence cada mucha, cu semper tin un hende cu lo t’ey pa nan, sea ta un mayor, famia, amigo, docente of instancia.
Na mes momento, ta para keto un rato na e hecho cu siman pasa tawata tin varios actividad pa mayornan y nan yiunan. E aña aki a celebra e prome lustro, cu ta organisa e ‘siman di lantamento di mucha’, cual no ta un esfuerso di gobierno so pero di diferente organisacionnan no-gubernamental cu ta yena e calendario. Hopi biaha ta papia di problema, sinembargo ta duna e siman aki un caracter preventivo. Lantamento di un yiu no ta un tarea facil, un yiu no ta bin cu un manual y cada mucha ta unico, loke ta haci esaki un poco dificil tin biaha, pa dicidi con ta e miho manera pa lanta un mucha. Pues asina ta cu durante e siman “lantamento di mucha” diferente organisacionnan y fundacionnan ta brinda e guia y sosten na e mayornan y guiadonan cu tin mester di esaki.
Por ultimo, por bisa, cu ta purba riba diferente tereno pa cuida nos muchanan y nan derechonan, dunando asistencia na e mayornan y guiadonan cu tin cu percura pa esaki. Minister Tjon a gradici tambe colega Minister di Enseñansa y Deporte, sr. Endy Croes pa su presencia, pero tambe na tur e mayornan, docentenan, representantenan di IBISA, representantenan di Grupo Scouting, tur fundacionan, organicasion, prensa y particularmente na nos heroenan di cambio y cada muchanan cu a haci e atardi, uno special.


text:
Oranjestad-Dialuna mainta Prome Minister Mike Eman hunto cu Ministernan Benny Sevinger y Otmar Oduber, Wegenbouw, DOW, APA y demas invitado tabata presente na entrada di waf pa asina duna inicio na e ‘ground breaking’ di loke lo bira Welcome Plaza.
Minister Oduber a duna di conoce cu trabounan grandi a wordo haci e ultimo cinco añanan basa riba e vision di Prome Minister Mike Eman. El a indica cu consistencia ta loke mas ta resalta, un vision no for di momento cu Gabinete Mike Eman I a sinta, pero for di oposicion a mira tanto Premier Eman como Minister Sevinger ya caba na Cas di Partido planificando, planeando, pensando kico ta bay haci na e momento cu asumi e responsabilidad.
E mandatario a sigui splica cu consistencia a resalta pasobra a cuminsa cu e trabounan cu a wordo planifica. “Nos a bay FCCA splicanan na 2009 unda nos ta bay ta para na 2012, 2013, 2014 y awe. Tankinan cu tabata poni akinan a wordo elimina. A traha riba Caya Grandi, a termina Caya Grandi, a percura pa un tram bin. Hopi hende por a cuestiona, pero minister a bisa na diferente ocasion, tabata e yabi pa por a sinta na 2009 cu e doñ nan di tur e barconan aki cu nos a wak henter aña 2013 y 2014, no durante un periodo so, inclusive den e lunanan cu antes no tabatin barco practicamente ta bin Aruba. Nos a convencenan di e proyecto di Caya Grandi su tram cu tabata un fenomeno unico den Caribe. Nan a bin Aruba, nan a mira e desaroyo di e lugar, compromete cu nos tambe e tempo ey pasobra nan a pone mas di cien mil pasahero adicional bin Aruba dor di e desarollo cu nos a conoce aki”.
Agregando na esaki Minister Oduber a bisa cu cada pasahero crucero ta laga entre 80 pa 125 Dollar atras y e placa cu a keda den economia di e cien mil pasaheronan aki extra cu a drenta Aruba ta cubri pa gran parti di e inversion cu a tuma lugar, esaki den practicamente un aña cu nan a bishita Aruba.
Minister di Turismo a expresa igualmente cu na aña 2014 a bolbe marca record manteniendo e cantidad di pasaheronan y e consistencia. “Awe nos por culmina loke nos a cuminsa aki riba e Welcome Plaza”. Pa e proyecto aki lo bay mehora e kioskonan y ubica na un otro caminda, lo percura pa e calidad di e producto cu nos kier ofrece na nos turismo wordo eleva, lo bay tin mihor coordinacion pa loke ta trata tur esnan cu ta traha den industria, pa e tour busnan, e taxinan y pa e tram cu tin cu opera den e area aki.
Finalizando Minister Otmar Oduber a finaliza cu e palabranan aki: “Danki na e vision cu nos Prome Minister hunto cu e team di Infrastructura encabesa pa Minister Sevinger a pone dilanti pa pone Aruba dos stap dilanti nos competidornan como un producto y un destinacion cu por atrae un turista di calidad halto. E vision aki no a cuminsa awe, no a cuminsa cinco aña pasa, e la cuminsa hopi aña pasa y nos tabata testigo di dje. Awe nos ta mira e frutonan. Pabien na Comunidad di Aruba”.


text:
Un dunadó di trabou por èksihí su trahadó aki pa tuma e bakuna kontra di Covid-19? Aparentemente no por.
Pues, parse ku un persona por determiná ku su konvikshon personal ta mas importante ku salubridat públiko. E palabra “públiko” kier men un kolektividat di individuo.
Ami ta kere ku si un dunadó di trabou por demostrá ku den su desishon pa obligá su trahadó bakuná, e a balansá eskoho di e trahadó ku ta ninga bakuna, ku interes di su negoshi, su klientenan i su otro trahadónan, su desishon lo keda honrá pa Korte. I te einan e kaso aki mester keda disidí, den nos Korte imparsial.
Mientras tantu nos komo konsumidó tambe tin un responsabilidat. Si ami sa ku den un negoshi tin un òf mas hende ku no kier bakuná, ami lo bòikotiá e negoshi aki i lo no gasta ni un sèn pretu pa kumpra ningun servisio òf merkansia. Ta bon pa identifiká e negoshinan ku ta laga nan trahadó keda sin bakuná i trese mi bida, bo bida i bida di su koleganan den peliger.
Willemstad, Kòrsou


text:
Eugene Rhuggenaath a bira e lider nobo pa PAR.
Djaluna anochi durante un konferensia di prensa na sede di partido PAR, a anunsiá e aktual minister demishonario Eugene Rhuggenaath komo e próksimo lider pa PAR. Segun Rhuggenaath, despues ku gobièrnu a kai, e aktual lider Zita Jesus-Leito a puntr’é si e lo ta kla pa e próksimo reto komo lider dje partido. Pueblo por skohe ki tipo di liderazgo e ke,sea pa desensia òf pa dekadensia. Eugene Rhuggenaath a ekspresá palabranan di apresio pa e lider polítiko saliente, Zita Jesus-Leito. El a bisa ku ta ku gran honor e ta risibí e batuta. E momentu aki a yega despues ku el a pasa e trayekto i a mira diferente lider polítiko. Komo hóben Parista e tabata tei presente na transishon di e lider fundadó Miguel Pourier pa Etienne Ys. E tabata testigu tambe dje traspaso di Etienne pa sra. Emily de Jongh-Elhage. Finalmente el a mira kon Zita a tuma e batuta, pero komo Parista nunka el a pensa di ta para komo lider polítiko. Rhuggenaath a sigui splika ku PAR ta un partido konosí pa transishon di liderazgo ehemplar, un partido ku ta duna hóbennan oportunidat pa krese i ku lidernan ku lo bai den historia komo gran sirbidónan di nos pais. Segun Rhuggenaath, nos ta na un momentu krusial i pais ta na un krusada importante. Tin preokupashon grandi den komunidat, tenshon, insertidumbre i hopi hende ta pèrdè speransa. Último tempu polítika a bira unu di individualismo, oportunismo i di destrukshon. Esei ta destruktivo pa nos ekonomia i bienestar. P’esei ta importante pa pueblo definitivamente skohe ki tipo di liderazgo e ke, ki tipo di gobièrnu e ke, ki tipo di pais e ke ta. E por skohe pa desensia òf pa dekadensia.
“Partijraad” di partido PAR a aproba e proposishon di Zita Jesus-Leito pa Eugene Rhuggenaath bira e lider nobo. Durante e dianan ku ta sigui lo formalisá e kambio den liderasgo di PAR. Dia 28 di aprel tin elekshon nobo pa Parlamentu di Kòrsou.


text:
Durante e temporada di fin di aña Departamento di Aduana ta duna e biahero algun tips pa tene cuenta cu ne:
Formulier Tijdelijke Uitvoer
Departamento di Aduana ta recomenda biaheronan pa registra articulonan di balor cu ta practicamente nobo manera laptop, celular of tablet na oficina di Aduana na Aerocargo of na Aeropuerto. Esaki ta conta solamente pa e productonan ariba menciona y cu e biahero no tin un comprobante cu e producto a wordo cumpra na Aruba of cu a yega di cumpre den exterior y cu e impuesto a wordo paga. E formulario ta un comprobante cu e persona a sali cu e articulonan for di Aruba y ta evita cu lo mester paga impuesto ariba e articulo na momento di regresa bek Aruba. E formulario ta disponibel pa download for di e website www.douane.aw bow di e tab “Documenten” onderdeel “Download formulieren” scohe pa Tijdelijke Uitvoer . Pa facilita e proceso ta recomenda jena e formulario adelanta y pasa registra esaki promer cu biaha na oficina di Aduana na Aeropuerto of na e seccion di Aerocargo pa e formulario aki por ta valido.
Exoneracion di impuesto riba ekipahe di biahero:
- Nos ta conseha tur persona cu biaha pa exterior pa tene cuenta cu si cumpra articulonan den exterior pa warda tur comprobante di pago.
- Hasi un calculacion di e balornan di e productonan.
- Si e balor di productonan surpasa 400 florin pasa directamente na cahero di Aduana na Aeropuerto pa paga impuesto di importacion y of accijns.
- No warda riba e control di Aduana riba ekipahe pa declara productonan cumpra.
- Pasahero por trece un cantidad limita di productonan manera alcohol y tabaco cu exoneracion di impuesto.
- Ta prohibi pa importa carni of productonan traha di carni for di pasinan pafor di U.S.A y Union Europeo.
Mercancianan prohibi of cu mester di permiso
Biaheronan y importadornan (di carga) mester ta conciente di e reglanan prescribi den diferente ley encuanto importacion of exportacion di mercancia of transportacion di mercancia cu ta rekeri un permiso y/of cu ta prohibi.
Pa mas informacion encuanto preparacion pa biahero por bishita nos website www.douane.aw.


text:
Nigel Hoek aka NIOWI - Find The Way / June 2017 Release
Recientemente Nigel Hoek aka NIOWI a lansa riba mercado su single titula 'Find The Way', un cancion ritmo EDM (Electronic Dance Music). Un hoben Rubiano no desconoci, cu a cuminsa den e mundo di farandula na un edad relativamente hoben como cantante. Actualmente e ta formando parti di e banda musical N'Fuzion como cantante/DJ. Tambe Nigel ta forma parti di AFTRLFE cu ta un duo DJ hunto cu Gilmher Croes. E single 'Find The Way' ta un cancion EDM composita y aregla pa Nigel mes. Por sigui Nigel riba su pagina di Facebook of riba su Soundcloud.


text:
E último di e dos revolushonnan kontra sklabitut na Kòrsou a tuma lugá na 1795, influensiá pa e revolushon Haitiano. E promé tabata na 1750. Kontrali na otro islanan den Karibe ku a konosé revolushonnan kontra sklabitut te mas o ménos 1850, Kòrsou -despues di 1795 te 1863 ku a abolí sklabitut- no a konosé mas lantamentu.
Riba 17 ougùstùs 2019 nos ta konmemorá 224 aña di e último revolushon kontra sklabitut. Esaki ta mi reflekshon.
Ayera, víktima di diskriminashon awe nos mes ta diskriminá otro pa motibo di sekso, klase ekonómiko, orígen, status di refugiado i preferensia seksual. Un tempu nos mester a sigui siegamente lokual kolonia imponé ku pa definishon ta benefisiá e kolonisadó. Awe nos tin derechi di voto i ta skohe hende kuestionabel, inkapas, denigrante di komportashon i asta ta sigi sostené esnan ku a bende nos isla ku estranheronan pa benefisio personal. Ayera a lucha i asta drama sanger pa libertat. Awe e peliger mas grandi pa nos libertat i outonomia ta nos inabilidat pa atendé nos asuntunan na drechi.
Ketu bai nos ta hunga víktima di sklabitut i kolonialismo enbes di atendé seriamente ku e demoñonan di nos pasado i asumí responsabilidat. I kisas mas prekupante ta nos estado mental manera Pater Michael Mohlmann a deskribí den Het Spiegelbeeld van de Antillen (1951). Nos ta sikológikamente desbalansá pasombra (inkonsientemente) nos ta atmirá i imitá esnan ku a kolonisá i eduká nos via di nan sistema kolonial. Di otro banda nos no ta asumí responsabilidat pa sòru pa nos bienestar. Pa kompensá e bashí nos ta buya ku material ku hopi biaha nos no por ‘afford’, kreando suidadanonan komediante sin ku nos ta akseptá ku en realidat a internalisá un kultura di kompleho di inferioridat.
Mi sa ku no ta tur lo ta di akuerdo. Esei no ta importante. Komo desendiente di muhénan katibu prosedente di lokual awe ta Mali i ku via Boneiru a pisa Kòrsou na final di siglo 18, mi tambe ta karga un sikraris di sklabitut. Nos no por lubidá nos pasado. Pero nos pasado ta duna nos ningun derecho pa kometé e mesun fayonan ku otronan a kometé ku nos. Manera hende grandi nos mester atendé ku e dolónan. Kada un di nos mester traha pa no laga e pasado aki ta e faktor ku ta limitá nos realisá nos potensial.
Willemstad, Kòrsou


text:
KRALENDIJK – Algun siman patras, e konosido George ‘Kultura’ Thodé a papia algun kos miéntras a hasi un grabashon di loke el a menshoná. ‘Kultura’ manera tur hende konosé, a konta loke e tin skibí den un buki, ku Mo Toni a skibi mas ku 100 aña pasa.
“Ta trata di un dokumentu ku nos mester sigui pa wak ku loke tin skibí, ta kuadra ku realidat. Mo Toni a skibi den e dokumentu, ku 2020 ta un aña di hopi problema den famia.
E promé tormenta tropikal ta nase den luna di Mei, i 4 aksidente serio lo sosodé durante e aña. 5 hende lo muri hogá. Ta bai tin 2 kaso di asesinato, 2 kaso di problema na skol i 10 mucha yòn lo muri. 3 kaso di hende pèrdí i 5 kaso di kandela grandi riba e isla. Tur esakinan i mas tin den e buki for di e dokumentu ku Mo Toni a skibi. Ya a sosodé 2 kaso di kandela grandi, un hende pèrdí ku lamentablemente a fayesé despues ku a hañé. 4 mucha yòn a fayesé. E parti di laman tabatin 2 hende ku a hoga. Pues ta trata di pronóstikonan sumamente importante.
Pues asina ta wak kon aña ta bai sera. Loke tin skibí ta pone ku e kosnan lo sosodé den e temporada di 2020 pa 2025, ‘Kultura‘ a bisa. El a sigui bisa: ”2024 lo mi konta e motibu dikon mi ta na mundu, ken ta mi famia i mi historia,” tabata loke ‘Kultura’ a menshoná den un grabashon di video ku a keda hasi algun siman patras.


text:
Por a tuma nota recien di articulo nan cu ta wordo publica en contra di compania nan di tour di ATV y UTV mas no ta conta e storia completo. Aruba Birdlife a publica varios potret ta highlight number di UTVs cu tabata coriendo irresponsabel y causando daño na nos naturalesa, es mas a publica esaki pa un biaha mas pone un lus negativo ariba e tipo di atraccion aki.
Aruba Off Road Foundation a tuma nota di esaki y a follow up cu tur su miembro nan mesora y a logra constata cu en berdad e tabata un tristo sosodido pero esaki a wordo rectifica dor di e compania.
Na momento cu e doño di compania a wordo avisa di e irresponsabilidad di e turista nan aki, e la tuma accion, pues a bai kita e machinan for di nan y a laga nan busca otro manera pa yega nan hotel bek.
Ta di lamenta cu ta keda purba di perhudica compania nan cu a dura lunas sera y cu ta purbando di lanta cabes poco poco pa por sobrebibi y manetene tur trahado den labor pa asina por sigui bai dilanti.
Pa medio di esaki Aruba Off Road Foundation un biaha mas kier enfatisa e importancia di traha hunto pa nos por yega na un balanse cu ta beneficia tur esnan concerni. Ta importante pa corda cu tur storia tin dos banda.
Compania nan ta hasi nan best pa mantene e tour nan safe y huur e machine nan aki bou di tur condicion y rekisito. Mester tene na cuenta si cu no semper por garantisa cu tur turista lo tene nan mes na regla, pues ta pidi pa comprension y cooperacion pa avisa compania nan mesora cu wak algo no ta canando bon y duna nan e chens pa remedia esaki.


text: Na Nicolaas Store a tuma luga un anochi di informacion unda cu e tema di e anochi tabata gang den barionan. Diferente expertonan tabata invitado como panelista e anochi aki , manera Vocero di polis, ex hefe di recherche, docente y slachoffershulp. Nan a bini hunto pa por papia riba e topico importante di gang na programa di cultura cafe. Vocero di polis Lito Lacle ta kere ta hopi importante pa papia riba diferente topiconan asina. E problematicanan den gang ta existi pero polisnan ta haciendo nan trabao den e parti aki. Hopi di e hobenan aki cu ta forma parti di gang ta debi cu nan tin falta di amor y gariño di cas. Polisnan tin tur gang na bista y frecuentemente ta atende cu nan.


text:
Britney Spears y Sam Asghari a anuncia nan compromiso riba Instagram ayera despues di mas di cuater aña ta date. E cantante y actor cu ta encanta e deporte di fitness, a ser vincula romanticamente pa prome biaha despues di a conoce otro na e set di e video musical ‘Slumber Party’ di Spears na 2016. Spears, di 39 aña, y Asghari, di 27, a comparti e feliz noticia, y manager di Asghari, Brandon Cohen, a comparti un comunicado na People, cu e ta orguyoso pa celebra y confirma e compromiso, y cu Sam a haci e proposicion na cas di e cantante.
“E pareha a haci nan compromiso oficial awe y nan ta profundamente conmovi pa e apoyo, dedicacion y amor cu a keda expresa na nan”, Cohen a declara. El a agrega cu e renchi di Spears ta diseña pa e joyero Roman Malayev di New York. E rumornan cu Spears y Asghari a compromete a cuminsa circula na comienso di e luna aki, despues cu a sorprende Asghari momento e tabata buscando renchi na Cartier. Segun Page Six, e renchi di compromiso ta un diamante de cuatro karaat, cu tin graba e nomber di cariño cu Sam ta yama e cantante: Lioness.


text:
Fundacion Muchila Creativo ta un scol secundario pa e muchanan cu limitacion cu ta educa a base di arte.
Relaciona cu nan Awareness Week, Fundacion Muchila Creativo, dia 20 di mei lo organisa un Expo y Feria di Arte y Diversidad Den Nos Comunidad na Centro di Bario y Deporte Dakota, for di 5:00pm te 9:00pm. Tur hende ta bonbini pa bin celebra cu nan e diversidad y inclusion di e personanan cu capacidad diferente. Entrada pa e atardi aki ta bay ta completamente gratis.
E instancianan manera FAVI, FUNARI, FEPOH y Fundacion Autismo tambe lo ta presente y lo duna mas informacion. Ademas, lo tin local vendors, snacks y bebida. Tin diferente presentacion, un tayer di terapia di arte y por participa na diferente actividad di arte. Lo tin oportunidad pa haci donacion y participa na nos rifa pa por gana diferente premio.
Diasabra 21 di mei Muchila Creativo ta organisa un Open House na su edificio den Caya G.F. Betico Croes 110 (Dilanti Botica Oduber) di 2:00pm pa 6:00pm. E meta di e Open House ta pa comunidad di Aruba cera conoci cu e fundacion y special cu e scol. Muchila Creativo ta un scol secundario pa hoben special entre 16 cu 25 aña, ta un scol cu ta guia studiante cu capacidad diferente a traves di arte.
Dia di e Open House lo tin diferente tayer p.e di musica, teatro, arte visual y mas. Participación ta gratis y lo tin benta di snacks y bebida. Lo tin oportunidad pa inscribi pa e aña escolar nobo, ya cu e cuponan ta limita.
Pa mas informacion por bishita e Facebook page di Fundacion Muchila Creativo.


text:
Diabierna anochi cu un audiencia sumamente grandi & un ambiente hopi positivo, Green Square a habri oficialmente. Ta casi un siman cu Michael Lampe a lansa su mes como candidato official riba e lista di AVP.
Michael Lampe mes a splica diabierna anochi, cu tawata un siman yena cu emocion y positivismo como tambe yena cu un energia vibrante pa para cu nos hendenan & sigui padilanti. Cu un aplauso grandi e publico presente a ricibi Michael su speech cu hopi alegria y energia positivo.
E Pueblo berde di Aruba a scucha Michael su palabranan for di cada skina;
“Paso nos tur sa cu para banda di otro, cu nos diferencianan, cu nos deseonan, cu nos amor, nos ta uni y ta cla pa continua cu e progreso di nos Isla. ”
Michael Lampe a continua pa introduci su “bus di progreso” na Green Square. Michael a splika cu un bus cu tawata para sin uso, a haya un otro destinacion. E bus ta representa ideanan nobo, innovativo, educando nos mes pa futuro.
Michael a comparti tambe cu e simpatisantenan cu e bus no ta solamente e oficina official di dje pa campaña pero tambe un espacio pa tur por bini hunto pa topa y inspira otro.
Pues Diabierna anochi Aruba a haya officialmente su Greensquare y riba dje e bus di progreso!
Pa mas informacion join facebook/bancumichael


text:
…80 hóben ta partisipá…
WILLEMSTAD- 11 di sèptèmber 2017 – Ku e meta pa baha desempleo bou di hóben i pa duna un aporte na desaroyo turístiko, CTB den estrecho koperashon ku SOAW i Reda Sosial a lansa un proyekto pa entrená hóbennan desempleá pa bira entreprenùr, Guia Turístiko òf pa traha den sektor di hospitalidat. Ta trata aki di un programa di sertifikashon pa hóbennan entre 18 i 33 aña ku durante un periodo di 6 luna lo haña un kurso intensivo di Guia Turístiko i Hospitalidat. Un total di 80 hóben a start awe ku e kurso. Na apertura di e kurso a hiba palabra Minister enkargá ku Desaroyo Ekonómiko, Dr. Steven Martina, Minister enkargá ku Desaroyo Sosial, Labor i Bienestar, sr. Hensley Koeiman, sr. Wilfred Bonafacia, Direktor di Reda Sosial i e trainer (OneCuraçao), sr. Emlyn Pietersz.
Aktualmente tin un eskases di Guia Turístiko sertifiká. Meta di e kurso aki ta pa entrená hóbennan entre 18 i 33 aña pa bira entreprenùr, Guia Turístiko òf pa traha den sektor di hospitalidat. Tambe e intenshon ta pa baha e skarsedat aktual pa Guia Turístiko dor di sòru ku hóbennan ku a sigui e training ku éksito por bai hasi e trabou aki.
E partidonan envolví den e proyekto aki ta, Ofisina di Turismo di Kòrsou (CTB) ku ta enkargá ku kordinashon di e kurso den su totalidat i ta kubri parti finansiero di e proyekto kual ta enserá gastunan di promoshon i gastunan relashoná ku e kursistanan. SOAW ku ta enkargá ku inskripshon, e proseso di selekshon i formashon sosial di e partisipantenan i lo duna un kontribushon finansiero pa kubri gastunan relashoná ku e kursistanan. Reda Sosial ku ta kubri e gastunan envolví ku e kurso i OneCuraçao ku ta e organisashon sertifiká di ‘Tourist Guide & Hospitality Training’ ku lo ta enkargá ku e kurso, material pa lès i lokashon. E kurso ta tuma lugá di sèptèmber 2017 pa mart 2018.
CTB, SOAW i tambe Reda Sosial ta deseá e kursistanan hopi éksito ku e kurso i ta spera di por topa ku kada unu di nan na mart 2018 na momentu ku e kurso finalisá.


text:
WILLEMSTAD- 26 di ougùstùs 2020 – Resientemente, Ofisina di Turismo di Kòrsou (CTB) a organisá e promé ‘Curaçao Virtual Tourism Fair’, dirigí riba merkado europeo. E pandemia mundial a forsa diferente industria i organisashon pa usa teknologia di manera ku nan por sigui operá. Esei ta konta tambe pa CTB i sektor di hospitalidat riba nos isla. Den industria di turismo, promoshon via medionan virtual a bira indispensabel pa bo por keda kompetitivo. E promé edishon di Curaçao Virtual Tourism Fair a bira e vershon digital i interaktivo di e eventonan manera Vakantiebeurs di Hulanda i ITB di Alemania.
Ora Kòrsou a habri frontera bèk dia 1 di yüli último, e promé merkadonan ku a bira aksesibel atrobe ta algun pais di Wèst Europa manera Hulanda i Alemania. P’esei mes, e promé agentenan di biahe i operadornan di tour ku a keda invitá pa e feria virtual ta esnan di Hulanda, Bélgika i Alemania.
Na e evento, CTB a duna un presentashon ku informashon aktualisá di Kòrsou su produkto turístiko i e protokòlnan ku tin establesé, i e partisipantenan por a papia ‘live’ ku partner hotelero, operador di buseo i partner ku ta ofresé otro tipo di atrakshon turístiko. Na lugá di e tradishonal ‘booth’ físiko, e partisipantenan por a wak i hasi presentashon, rekonektá, interaktuá i sera akuerdo promoshonal via medio virtual. CEO di CTB, Sr. Paul Pennicook a indiká ku “CTB ta sigui ku su esfuersonan pa promové nos pais den eksterior, usando medionan nobo i kreativo pa logra esei. Agregando ku e mas di shen operadornan di tour i agentenan di biahe, i e 58 suministradónan ku a partisipá na e promé Curaçao Virtual Tourism Fair, ku konfiansa por bisa ku e tabata un éksito rotundo”sr. Pennicook a agregá.
No muchu leu den futuro, CTB tin intenshon di hiba Curaçao Virtual Tourism Fair na algun otro merkado tambe, manera Norte- i Suramérika. CTB ta gradisí CHATA i e 45 partnernan di sektor privá pa a forma parti di e promé Curaçao Virtual Tourism Fair.


text:
Kralendijk – Den Haag – Gezaghèber Rijna durante su bishita na Den Haag a papia ku sekretario di estado Raymond Knops (Asuntunan Interior i di Reino) tokante e desaroyonan aktual na Boneiru.
Un di e tópikonan ku a subi mesa ta e progreso di e Akuerdo Intergubernamental ( Bestuursakkoord). Gezaghèber Rijna i sekretario di estado Knops ta kompartí e preokupashon ku ainda no a kuminsá realisá hopi di e proyektonan. Nan tur dos ta di akuerdo ku realisashon di algun parti di e Akuerdo Intergubernamental ku a kai atras pa realisá, manera drecha kamindanan, mester keda ehekutá ku mas ánimo.
Durante su próksimo bishita di trabou na Boneiru kuminsamentu di yüli, sekretario di estado Raymond Knops lo papia ku Kolegio Ehekutivo kompleto tokante di esaki.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Dia di Himno y Bandera e clientenan di Daycare Cathrin a goza di e actividadnan den cuadro di dia di Himno y Bandera. Asina nan a goza di un bunita presentacion di grupo di baile folklorico, tambe nan a baila y goza di e musica di Sunrise Trio cu a deleita cu canticanan di antaño.
Daycare Cathrin ta un pasadia pa personan cu dementia unda cu diferente actividadnan ta wordo organiza pa nan keda activo den mente y curpa. Desde cu a habri portanan aña pasa DayCare Cathrin ta dedica na juda su clientenan cu hopi cariño y compasion. Segun directora di e pasadia Violet Godet: “cuido no ta solamente e zorg pero tambe dedica tempo na tende nos grandinan, nan merece mas atencion en especial pa sinti cu nan ta wordo scucha. Nos mester duna nos grandinan, amor, cariño y respect.” E clientenan a pasa un dia masha ameno den compania di e trahadornan y voluntarionan di Daycare Cathrin.


text: Grandinan di Cocari relashoná ku nan plan di fakansi ku e tema ‘Telekomunikashon’, a tende poko di e historia di korant i tambe historia di e korant Extra. Relashoná ku e tema aki, e grandinan a traha den grupo ku komo tarea traha un korant di Cocari. Nan a usa nan kreatividat pa krea bunita korant. Nan por a usa diferente material i tambe pòtrèt di diferente aktividat pa krea nan korant. Masha bunita mes nan korant a keda. Kada grupo tabatin su hefe di notisia, hefe di redakshon, redaktor, arte gráfiko, etc.


text:
Don Martina ke pa Minister di Ekonomia atendé krio di bestia i agrikultura na Kòrsou.
Don Martina ke pa pone LVV, bou di minister di asuntunan ekonomiko. E èks lider di Partido MAN, ku awendia ta aktivista pa agrikultura i krio di bestia, a reakshoná riba deklarashon di e aktual minister di ekonomia Eugene Rhuggenaath. Segun minister Ruggenaath, aktualmente agrikultura i krea di bestia no ta representá ni 1% di Kòrsou su Produkto Bruto Nashonal. Esaki ta hasi e isla vulnerabel i dependiente di importashon di fruta i bèrdura. E efektonan ku Kòrsou ta sinti awor ku tin falta di fruta i bèrdura, debí na e krisis na Venezuela, ta prueba di esei. For di 2008, Don Martina a bin ta atvertí pa e falta di vishon riba tereno di produkshon di kuminda propio. Martina ta spera ku e gobièrnu nobo lo tin mas atenshon pa tema, pero tambe pa por ehèmpel e infrastruktura pa fangu awa na Kòrsou. Segun Martina 80% di paisnan na mundu a disidí ku nan ta bai atendé ku preservashon di awa, pero Kòrsou no ta den e grupo ei. Kòrsou tin un retraso di por lo menos 15 aña riba e tereno di maneho di awa. P’esei Don Martina ta boga pa minister di ekonomia atendé ku agrikultura i krio di bestia. Esaki ta evitá e maneho deskabeyá ku tin aktualemente, kaminda un ministerio ta atendé ku asuntunan di awa, mientras un otro ministerio ta laga dèmpel damnan pa traha kas pa pueblo. Martina ta spera ku e gobièrnu i parlamento nobo ta tuma desishon i fiha un vishon konkreto pa krio di bestia i agrikultura.


text:
Plannan den kurason di hende ta hopi, pero ta plan di SEÑOR ta prevalesé. Un felis siman Dios bendishona bo .
Daniel 2:23
Abo, o Dios di mi antepasadonan, mi ta alabá i glorifiká. Sabiduria i poder Bo a duna mi. Nos orashon Bo a skucha. Loke rei a pidi, Bo a revelá mi.’ Dios bendishona bo y un felis siman .
Deut 28:1-2
“Tende bon di SEÑOR, boso Dios, i kumpli kuidadosamente ku e mandamentunan ku mi ta duna boso awe, e ora ei SEÑOR, boso Dios, lo alsa boso riba tur nashon na mundu. Tur e siguiente bendishonnan lo baha riba boso,
Deut 32:1-4
‘Shelu, skucha, mi ta bai papia, tera, tende kiko mi ta bai bisa. Mare mi enseñansa yega serka boso manera áwaseru, mi palabranan aliviá boso manera serena, manera yobida ta kai riba yerba, manera finfin di awa ta spat riba


text:
Promé Minister Gilmas Pisas a reuní ku e representantenan di Sandals Royal Curaçao
Publiká riba 05 Òktober 2021
Willemstad – Promé Minister Gilmar Pisas a reuní ku representantenan di Sandals Royal Curacao, srs. Gebhard Rainer i Adam Steward.
Sandals Royal Curacao lo bira un “all inclusive resort” i ta situá na Sta. Barbara (Spaanse Water). Nan lema ta: what good is for Curacao is good for Sandals!
Promé Minister Gilmar Pisas a keda informá ku e proyekto ta kanando hopi bon, i ku e lo bira un “5 star resort”, ku lo krea un impakto ekonómiko di 25 pa 30 mion florin pa Kòrsou, ku ya tin kupo di trabou pa 250 hende pa ku e promé fase i esaki lo subi te na 450 kupo di trabou den e siguiente fase. Ta spera ku e resort aki por krea 800-850 kupo di trabou.
Pa e promé fase lo traha 350 kamber i despues lo amplia ku 100-120 kamber mas den e di dos fase.
Loke a keda tresé dilanti tambe ta ku e doñonan di e resort ke bini ku e plantashon di “Irish Potatoe”, i pues ta deseá di por traha huntu ku agrikultornan na Kòrsou pa por realisá e proyekto aki.
Tin intenshon pa hasi uso di e sistema di resiklahe pa evitá muchu uso di kosnan di plèstik.
E resort lo bai tin produkshon di su propio awa i lo bai hasi uso su panèl solar.
E resort lo bai traha ku kompanianan di aviashon manera Delta, Jet Blue, Air Canada i West Jet.
Ya tin 52% reservashon hasí ku ta kubri e lunanan di aprel, mei i yüni 2022. Esaki ta mustra ku e demanda ta hopi grandi pa Kòrsou. Esnan ku ta interesá ta bini for di Merka, Canada i Europa.
E resort lo tene kuenta tambe ku tur e medidanan di COVID i tin un plan hopi ekstenso pa ku e parti di hasi tèst i kon pa dil ku kualkier huéspet ku por keda infektá ku e virus aki.
Ta spera pa e resort aki habri dia 14 di aprel 2022 pa su huéspetnan


text:
Baseball 5 ta hasi su entrada na Aruba
Otro siman na Aruba nos lo haya bishita di dos representante di WBSC
Awe na oficina di COA, Secretaria General di Comite Olimpico Arubano, Nicole Hoevertsz hunto cu Randolph Oduber, Lyrick Pourier y Edgar “Gaachi” Erasmus a papia riba e deporte di Baseball5 y un seminario cu lo tuma lugar otro siman na Aruba. Nicole ta splica cu tur cos a inicia den un encuentro cu Presidente di World Baseball Softball Confederation, Riccardo Fraccari, algun luna pasa, caminda el a stimula pa Aruba participa den Baseball5. Aki e entusiasmo di COA a inicia y a drenta den contacto cu e beisbolista Randolph Oduber p’asina duna inicio na e proyecto aki pa Aruba.
Otro siman na Aruba nos lo haya bishita di dos representante di WBSC cu lo bin duna splicacion na diferente scol y organisacion, pero tambe lo duna un seminario na diferente instructor, p’asina por cuminsa desaroya e deporte aki na Aruba. Baseball5 ta un formato nobo di baseball, caminda ekipo di 5 hungador ta hunga contra otro, un wega di 5 inning y 3 out. E ekiponan ta consisti di mucha homber y mucha muher, stimulando asina igualdad di genero.
Baseball5 ta wordo practica riba un veld mas chikito y no tin uzo di glove ni tampoco bat. No ta permiti homerun, no tin pitcher y no tin catcher. E atleta na turno tin e bala di rubber y e ta dal esaki cu su plant’i man of mokete pa pone e bala den wega.
Pa tur esnan cu ta interesa pa forma parti di e seminario cu WBSC lo duna riba Baseball5, por tuma contacto cu IBISA of COA p’asina por inscribi. E participacion no tin un costo na dje danki na e cooperacion di Comite Olimpico Arubano. Pa un persona haya su certificado di participacion e lo mester participa na tur tres dia di Seminario cu lo ta 14, 15 y 16 di december proximo.
Na mes momento esaki ta un oportunidad pa nos hobennan practica un deporte nobo y asina tin e posibilidad di yega na participa den e Youth Olympic Games na 2026.


text:
“Aruba mester di nos cada un y ami ta mira mi dilanti futuro profesionalnan cu lo hiba nos pais padilanti”
Dialuna anochi, Prome Minister Evelyn Wever-Croes, representando Gobierno di Aruba, tawata presente na graduacion di studiantenan di Colegio Arubano. Minister di Enseñansa, Endy Croes, debi na hopi diferente ceremonia di graduacion na Aruba na e mesun momento, no tawata por ta presente na e momento special aki. Prome Minister, den su palabranan dirigi na e studiantenan, a expresa di ta hopi orguyoso pa mira nos hobennan graduando di Colegio Arubano.
“Mi mester bisa cu mi tambe algun aña pasa a caba mi VWO y mi sa exactamente e momento di alegria cu ta reina cerca cada un di boso. E sentimento di alivio pasobra porfin el a pasa y e sentimento di expectativa di e siguiente etapa cu boso ta bay drenta.
Colegio Arubano a cumpli e trabou cu boso. Colegio a duna boso e fundeshi y e diploma, abo a traha duro pe pero ta Colegio a yuda bo. Cu esaki formando bo propio futuro pero mas importante formando e futuro di pais Aruba na e mes momento. Pasobra Aruba ta conta cu boso cu sea ta sigui studia, ta tuma un gap year, traha awor of den futuro, cu bo ta contribui bek na e economia di nos pais pa asina hib’e pais padilanti.
Educacion ta e pilar, e ta e base firme y fuerte di nos bida y awe cada un di boso por mira cu cada un di boso esfuerso y sacrficio, tur e anochinan sin drumi, mama cu papa cu ta reclama cu bo no a haci bo les, tur esey a duna su fruto.
Bo tin e yabi di bo futuro den bo man y ta abo so por dicidi kico ta bay pasa cu e yabi aki. Awor cada un di boso ta drenta un etapa nobo. Semper mira padilanti y tene na cuenta cu den bida indudablemente bo lo encontra retonan, momentonan dificil, pero no spanta pasobra e retonan aki tey tur caminda, mas grandi, mas reto. Pero no laga e retonan aki nunca desvia bo di bo meta. Fiha loke bo kier logra y bay pe”.
Prome Minister a menciona e 4 D cu Minister Endy Croes semper ta referi na nan. E ta papia di Deseo, Dedicacion, Disciplina, y Determinacion. “Semper fiha bo meta unda bo kier bay pero cu deseo so bo no ta yega, bo tin cu aplica dedicacion, bo tin cu studia y traha p’e. Pero no ta tur ora bo ta logra cu deseo y dedicacion so, tin biaha mester disciplina. Por ehempel enbes di bay sali un diabierna anochi, keda paden y studia. Tin biaha disciplina ta yuda bo logra yega bo meta mas lihe. Pero tur esaki tin biaha no ta suficiente tampoco y bo mester di determinacion, bay pa algo y no laga niun hende ni nada strobe bo di logra bo meta. Ohala cu e 4 D nan aki por yuda bo pa bo logra tur bo metanan. Y asina bo no lo arepenti nunca pasobra bo a haci tur locual cu bo tabata por.
Na dinal di su discurso, Prome Minister a gradici e cuerpo di docentenan di Colegia Arubano cu ta esnan cu a guia cada un di e graduadonan cu awe ta celebra e exito grandi aki. A inspira nan pa nan bay e siguiente etapa, pa nan a logra loke nan a logra awe y indudablemente nan lo logra hopi mas.
“Pabien na e docentenan pasobra e exito di e graduado ta bo exito tambe. Mi ta gradici tambe e mayornan. Mi mes ta mayor di yiunan cu a bay Colegio dus kere mi, mi sa kico e sentimento ta. Mayornan y famianan cu a sostene e graduadonan awe, y mi a mira na varios cara e orguyo cu ta mescos cu ta bo mes a gradua.
Graduadonan ,mi kier pidi boso, corda gradici esnan cu a yuda bo, stimula bo y pusha bo pa bo yega akinan y esanan cu a zundra bo tin biaha tambe. Gradici, brasa nan y semper corda e sacrificionan cu nan a haci pa awe abo tin bo exito. Mi ta felicita cada un di boso cu e logro valioso di tin e diploma di VWO di Colegio Arubano. E ta un prueba cu bo por y cu bo por hopi mas.
Locual cu bo dicidi di bay haci, corda semper, sea e miho cu bo por ta y e ora bo no ta arepenti nunca di a haci algo den bo bida. E no ta un secreto cu e pandemia a causa hopi daño na Aruba. Boso a maak e mee durante boso studio pero Aruba ta recuperando y saliendo di e pandemia aki. Nos ta pasando den momentonan dificil pero mi ta garantisa boso cu nos cada un lo sigui traha pa hiba Aruba padilanti y cu bo ayudo como graduado y den futuro como profesional nos ta sigur cu bo lo yuda nos sigui desaroya Aruba pa nos hiba nos dushi Aruba padilanti.
Masha pabien y cu Dios bendiciona cada un di bosonan y cu pronto esnan cu ta bay exterior por ta bek na Aruba. Esunnan cu ta keda akinan, por tin un titulo den nan man pa asina yuda nos hiba Aruba padilanti. Aruba mester di nos cada un y ami ta mira mi dilanti futuro profesionalnan cu lo hiba nos pais padilanti. Masha masha pabien”, Prome Minister a expresa.


text:
Awe mainta pa mas o menos 06.05 central di polis ta wordo informa cu un persona lo a haya problema den un pool na un cas na Palm Beach y no ta duna seƱal di bida.
Un rato despues melding ta drenta for di hospital cu a trece un mucha homber cu no ta duna seƱal di bida y cu aparentemente a hoga den un pool. Mesora Central ta despacha un patruya di polis pa hospital y aki 06.42 Dokter Kuip a constata morto di Daniel Perez-Cujia, naci na Aruba di 24 aƱa di edad.
Recherche di districto di Noord y Departamento Tecnico di Cuerpo Policial ( BFTO) tambe a presenta na hospital y tambe a bay na e cas na Palm Beach caminda cu e caso aki a sosode pa haci e interogacion y investigacion necesario.
Departamento di slachtofferhulp tambe a presenta na hospital na unda a brinda yudansa y sosten na e famia di e fayecido.
Cuerpo Policial ta manda palabra di condolencia na famia di e fayecido.
Hoben ta hoga den pool na un cas na Palm Beach
Awe mainta pa mas o menos 06.05 central di polis ta wordo informa cu un persona lo a haya problema den un pool na un cas na Palm Beach y no ta duna seƱal di bida.


text:
Minister Dangui Oduber: Anochi informativo tocante malesanan transmiti sexualmente
Diaranson atardi dia 30 di November, DVG Health Promotion, Hospital Horacio Oduber conhuntamente cu Plataforma promocion di salud a tene un sesion di informacion...
Minister Rocco Tjon: Reunion den cuadro di e Multi-Dimensionele Familie Therapie...
Recientemente, minister di Husticia y Asuntonan Social Rocco Tjon a reuni cu e participantenan di e opleiding di Multi-Dimensionele Familie Therapie (MDFT) como tambe...
Minister Geoffrey Wever a biaha pa Hulanda pa explora aliansa strategico...
Desaroyo di San Nicolas ta un parti esencial di e vision y maneho di Minister di Asuntonan Economico, Comunicacion y Desaroyo Sostenibel, mr. Geoffrey...


text:
Promer ministro di British Virgin Islands cera na Merca pa envolvimento den narcotrafico y labamento di placa. Algo cu ta parce totalmente abnormal, pero en realidad esey ta asina? Na Aruba mes nos ta pasando den e berguenza di tres ex-ministro cu mester responde dilanti mesa berde, pero den nos region e influencia continuo di criminalidad internacional, specificamente liga na narcotrafico y labamento di e beneficionan di e negoshi, no a pasa sin laga su marca. Y e consecuencianan pa gobernacion no ta limita.
Asina na 2009 Gran BretaƱa a interveni den gobernacion di Islanan Turks & Caicos, poniendo un banda parlamento y gobierno, cu tur poder temporalmente den man di gobernador. A dura varios aƱa, te fin di 2014, promer cu gobierno Britanico a considera cu tabatin un situacion mehora cu a permiti un retorno gradual na un parlamento y gobierno local funcionando atrobe. E motibo pa e intervencion na 2009, riba e islanan di actualmente 45.000 habitante, tabata cu e promer ministro di e pais tabata envolvi den corupcion, entre otro cu tereno di propiedad publico. E estilo di bida di e promer ministro a conduci tambe na un deficit financiero structural, cu mester a coregi cu un inyeccion di US$ 417 miyon, cu lo mester a hiba na su turno na un surplus den e aƱanan despues. Esey ta zona conoci? Tambe gobierno Britanico a dicidi cu tabata necesario reforma gobernacion di e islanan, concentrando riba educacion, salud, infrastructura y economia. Esey tambe ta zona conoci?
Cada biaha cu tin un intervencion di e antiguo podernan colonial den nan antiguo propiedadnan cu a haya gobernacion propio despues di Segunda Guera Mundial, tin lamento y critica di un banda, y di otro banda ta tuma e mesun medidanan considera necesario pa coregi rumbo di e islanan. Y basicamente e diferencia entre e medidanan tuma den e anterior teritorionan Britanico cu ainda tin lazo cu e pais madre, y esunnan Hulandes no ta asina grandi. Den e caso di islanan Hulandes nos a registra dos intervencion grandi na Sint Maarten, intervencion algun aƱa atras na Sint Eustatius, y intervencion menos radical na Aruba na 2014 y e aƱanan despues, pa interveni den e rumbo financiero negativo causa pa e maneho iresponsable principalmente di e gobierno democrata cristian di 2009 ā 2017.
Den e caso mas reciente, di British Virgin Islands, atrobe ta mira e mesun fenomeno tambe di e poder local, cu ta pretende cu e promer ministro por tabata malo, pero cu e pais por sigui maneha su propio asunto, mientras e supervisor Britanico ta pensa diferente. Esaki ta trece cune un pregunta interesante: si un promer ministro di un pais ta meti den criminalidad di nivel, ta logico pa pensa cu e tabata un āllanero solitarioā? Cu ta suficiente pa laga husticia atende su caso y por lo demas laga e pais āna pazā? O ta asina cu mester supone cu un persona asina nunca por a actua sin e apoyo di un grupo di hende di confianza cu tabata percura pa cubri tur aspecto di e negoshi? En todo caso na e paisnan supervisor e tendencia ta pa pensa cu e tipo di criminalidad aki ta seƱal di algo mas profundo, a base di e hecho cu pa mas hende e tipo di acto criminal aki ta considera ānormalā den gobernacion. Ta pesey cu ta insisti den reforma di gobernacion, cu hopi biaha ta haya un bachi di reforma general, pero cu sigur tambe tin su aspecto di reforma den e aparato pa por anda mihor preventivamente cu situacion di criminalidad den gobernacion.
E siguiente pregunta ta, bolbiendo na nos isla, con nos mester mira e reformanan cu tin programa pa e proximo aƱanan. Pa motibo di e crisis di Covid-19 e asunto a haya un toque mas financiero, y reforma pa preveni un caida economico asina pisa manera tabata e caso na 2020. Pero cu esey no a atende e asunto, cu ora bo tin tres ministro, cu ta ser hiba corte pa no solamente participa den corupcion, sino ademas dirigi un organisacion criminal, lo mester supone cu esaki ta seƱal di organisacion gubernamental deteriora, cu ta por lo menos tolera, y den e caso mas grave ta hasta stimula criminalidad den e aparato? Y si tin sikiera un posibilidad cu esaki ta e caso, kico ta haciendo concretamente pa preveni esaki? Aki nos no ta papiando na promer lugar di e mehoracion cu mester tuma lugar den e aparato hudicial, aunke ta logico cu mester drecha loke ta necesario. Sin embargo, husticia semper ta interveni despues ora e actonan criminal ta cometi caba. E aspecto cu nos no ta mira cubri ta kico ta haci den e aparato gubernamental den su totalidad pa preveni. Esaki ta un di e asuntonan cu nos no a mira tampoco den e reciente rapport di NIS Aruba. No a realmente trata e problema grandi di e no existencia di control interno debido, por lo menos y sigur den tur e trayectonan di permiso, loke ta keda duna oportunidad na esnan sin moralidad, di abao te na halto.
Nos mester puntra nos mes, con prepara nos ta pa atrobe ta un di e islanan den Caribe unda ta necesario un intervencion di un poder Europeo. Yora cu nan ta neo-colonialista no ta yuda, si nos mes no ta dispuesto di drecha e cosnan aki. Nos mes por…toch?


text:
Desde e decision pa pospone e fecha final pa 13 di mei, di banda di gobierno a tende solamente silencio. Awor oposicion ta buscando drechi na Venezuela via parlamentario Glenbert Croes pa check con a para cu e asunto di reapertura di e refineria. Anteriormente caba el a ‘adverti’ gobierno cu no ta bay acepta cu no ta habri e refineria. Naturalmente ta interesante pa sa ta ki ‘arma’ of ‘instrumento’ e lo kier uza pa logra esaki. Siguramente lo no ta pueblo cu ta bay rescata e refineria, pasobra esaki no ta cos cu ta logra traves di subi caya. Y na e momento aki hasta un ciego mester por mira cu na Aruba mayoria hende ta keda leu di accion riba caya, sea cu ta pa un causa noble of pa meta mas dudoso.
Den e caso aki esey lo no yuda, pasobra e reapertura no ta den man di gobierno, si nan kier habri e planta. Gobierno por ofrece hopi of hasta di mas pa purba logra un acuerdo cu e companianan envolvi, pero a final de cuenta ta e factibilidad economico y financiero ta dicidi. Di loke nos sa di e negociacion, gobierno a bay hopi leu caba cu su oferta, unda Aruba (lesa: nos cartera) por bira responsabel pa den futuro paga pa desmantela y limpia e tereno. Aki caba nos tin un potencial riesgo di centenares di miyones di dollar cu nos no tin. Unico ‘rikesa’ cu Aruba tin awor ta e famoso cuatro mil miyon florin di debe publico, mas sigur un mil miyon florin di compromiso di Proyecto ‘PPP’ (Public Private Partnership) acerca pa yega na cinco mil miyon florin di debe. Laga nos skirbi esey un biaha den cifra: 5.000.000.000 florin pa nos ta mas consciente di kico e ta significa. Compara esaki cu un entrada di gobierno anual di Afl. 1.200 miyon, di cual nan no ta resta NADA, solamente mas debe tur aña, anto nos por tin impresion di kico ta warda nos den e trinta aña nos dilanti.
Anto nos ta ‘Superman’ cu ta bay rescata un refineria cu ningun compania di petroleo serio na mundo no tabata kier a tuma over? No ta apenas algo mas cu dos aña pasa cu PDVSA mes no tabata kier a refineria, pero tabata desea cu Valero lo a paga un startup di alrededor di 100 miyon dollar y haya pago den forma di crudo Venezolano, pasobra e tempo ey caba nan no tabata por a paga cash? Valero a nenga y e Venezolanonan no a preocupa mas te cu gobierno di Aruba a acerca nan cu un oferta pa cuminsa delibera atrobe, despues cu practicamente gobierno a acepta caba cu Valero lo a cuminsa desmantela na 2015.
Y no ta straño cu ningun caminda riba internet por haya un palabra expresa pa tanto Citgo of Valero tocante e asunto aki? Straño pasobra nan tur dos ta compania registra riba bolsa y por lo tanto obliga pa registra cierto cambionan cu por tin repercusion pa nan accionistanan? Te dia di awe ta gobierno di Aruba ta esun cu ta divulga informacion tocante negociacion cu ta tumando luga pero di e otro actornan no ta tende nada. Sigur di Citgo esaki ta straño, pasobra ta trata di un compromiso di inverti un suma asina grandi, cu tin consecuencia grandi pa su programa di inversion. Den evaluacion di 2016 di Fitch Ratings algun luna pasa di Citgo no a ni menciona plannan pa inverti na Aruba…
Pa bolbe na e actornan local: claro cu esnan den politica, awe caba ta preocupa cu e votonan di haya of perde otro aña. Esey no tin nada straño cun’e; si esey ta e negoshi cu bo ta aden, ta esey bo ta haci. Pero esnan cu no ta aden pero si ta ser pidi, of miho dicho obliga pa contribui cu cuanto un exito o fracaso gubernamental, lo mester reflexiona bon prome cu ta core aplaudi pa e teatro cu ta ser presenta na nan, sea cu e ta un tragedia o un comedia. Logra un reapertura, si esey ta e caso, no necesariamente ta un victoria a largo plaso. Hopi cos por bay malo cu ta costa nos hopi placa cu nos no tin. Si acaso no yega na un acuerdo y ta bay desmantela, esey no ta fin di mundo y lo duna perspectiva pa realmente transforma San Nicolas den algo cu no ta appendix di e refineria. Ironicamente na e momento aki no ta tende nada otro di tur e partidonan den parlamento, cu un discusion ciego unda e unico asunto cu ta parce importante ta ken lo a aporta mas si e refineria habri. Anto nos tabata kere cu goberna significa wak dilanti… Practicamente ningun gremio a tribi di contradeci gobierno den e asunto aki y mustra cu Aruba y San Nicolas lo por tin futuro si e refineria no t’ey mas. Unico cos cu a keda pa nos pidi, miho dicho exigi, ta cu si tin un acuerdo, cu e contenido ta bira publico. Wie betaalt…


text:
Bira boluntario!
Bo ke duna forsa na un fundashon kaminda protekshon di e derechonan di mucha ta pará sentral? Stichting Kinderbescherming Curaçao ta kontinuamente buskando boluntario pa 918 i festividatnan eksterno (kolekshonnan òf eventonan). Ku bo sosten komo boluntario, bo ta kontribuí na nos meta pa señalá i guia, den un fase tempran, e problema di òf rònt di muchanan den situashonnan di formashon riesgá i menasante. E no ta solamente un trabou ku tin sentido, pero tambe bo ta kontribuí aktivamente na mehorashon di e komunidat.
Pa prepará nos boluntarionan mas mihó posibel pa nan trabounan na Ayudo pa Mucha I Hóben, nos ta ofresé un kurso di seis siman ku varios módulo. Pa e kurso nos ta apliká un deber di presensia di 100%.
Bo ke reforsá nos tim komo boluntario of bo ke risibí mas informashon tokante di esaki? E ora ei tuma kontakto via info@kinderbeschermingcuracao.org.


text:
Fair Trade Authority Curaçao (FTAC) a publiká su agènda 2020-2021 riba su wèpsait. Den e agènda FTAC ta indiká kua ta e temanan ku e periodo benidero e ta bai fiha atenshon riba dje, banda di su obligashonnan legal regular.
E último añanan eksperensia a mustra ku investigashonnan inisiá mester mas di un aña pa nan kristalisá. Pa e motibu aki FTAC a disidí pa bai traha ku un agènda bienal.
Na 2018 FTAC a apuntá e sektor finansiero komo un sektor di prioridat i a keda mantené enfoke riba esaki. Na 2019 FTAC den koperashon ku Fundashon pa Konsumidó a realisá un investigashon di tarifanan bankario. E rapòrt di e investigashon ta brinda puntonan di referensia pa kontinuá ku mas investigashon. Pa e motibu aki e sektor finansiero ta permanesé un sektor di prioridat.
FTAC ta bai realisá tambe un investigashon di e merkado di komestibel pa haña un mihó bista di e diferente segmentonan den e sektor, e funshonamentu di e merkado, e grado di kompetensia i lei i regulashon relevante. Di e manera aki FTAC lo por haña un bista riba e kousanan tras di e desaroyo preis den e sektor aki.
Banda di su tareanan regular FTAC a invertí delaster añanan hopi den informashon pa asina un públiko grandi por sera konosí ku e Ordenansa enkuanto Kompetensia. Esaki a tuma lugá den forma di guia na empresarionan i asosashon di empresarionan i informashon via programanan radio i televishon. Pa 2020-2021 FTAC lo kontinuá mes intenso i a formulá un plan di komunikashon. E dos temanan ku lo bai haña atenshon speshal ta “kolaborashon entre empresa”: kiko por i kiko no por den kuadro di Ordenansa enkuanto Kompetensia i e obligashon pa mèldu konsentrashon konforme e Ordenansa enkuanto Kompetensia
Den kombersashon ku Minister di desaroyo ekonómiko na 2019 FTAC a ekspresá e intenshon pa hasi un asina yamá “competition assessments”. Den konsulta ku e ministerio a palabrá ku den 2020 lo investigá algun tema kaminda lei i regulashon tin influensia riba e funshonamentu di merkado liber.
Den 2020-2021 FTAC lo intensifiká su strategia di mantenshon. Kaminda na 2019 e enfoke tabata mas riba supervishon, di awor en adelante FTAC lo bai apliká un multa hopi mas lihé den kaso di infrakshon grave.
E agènda di FTAC ta basa riba opservashon, aktividatnan i prioridatnan di e último añanan. Normalmente FTAC ta konsulta stakeholders promé publiká e agènda. A konsekuensia di e brote di COVID-19 esaki no por a tuma lugá den 2020. Si ta nesesario, si FTAC risibí señalnan for di e sektor ekonómiko a konsekuensia di COVID-19 i rekuperashon ekonómiko, FTAC lo por adaptá su prioridatnan.
FTAC ta hasi un yamada na tur ku por tin tep o señal di violashon di e lei di kompetensia manera palabrashon di preis, repartishon di merkado o mal uso di poder ekonómiko pa mèldu esaki na FTAC. Por hasi uso di e formulario riba wèpsait di FTAC. Por entrega un tep/señal di manera anónimo tambe.
Bo ke mas informashon? Tuma kontakto na info@ftac.cw òf telefòn: +5999 461 00 67


text:
ORANJESTAD,Aruba
Awe diasabra anochi central di polis ta wordo notifica cu lo mester tin un turista cu no ta duna señal di bida den e pool di Renaissance Ocean Suites.Di biaha ta manda patruya di polis y ambulance cu urgencia na e sitio menciona. Enberdad ta topa cu un turista cu no ta dunando señal di bida. Ambulance a haci su maximo pero no por a haci nada mas . Pa 00:15 dr Texier ta constata morto di e turista femenino nacionalidad mericano di 79 aña di edad. . Causa di morto : e turista a hoga . Slachtofferhulp a presenta pa brinda asistencia na e famia den e momento dificil aki. Cuerpo policial ta manda palabra di condolencia na famia di e fayecida.


text:
Dia 20 di April 2021 a tuma lugar dos reunion importante, a haci entrega di e rapport di Voortgezet Ouderschap y e usb stick cu e trabounan di 2018 te cu 2021 na Minister di asuntonan Social y Labor sr Glenbert Croes.
Y e mesun merdia ey a tuma un reunion entre e comision, vice presidente di corte di prome instancia di Aruba, Curaçao, Sint Maarten y e islanan BES. Meta di e segundo reunion aki tawata pa informa corte di e progresonan cu e comision a haci cu nan trabounan y duna splicacion di e vision di e comision pa cu e organo preventivo pa permiti mayornan cu ta bai separa cu tin inquetudnan y preguntanan tin un lugar pa bai cu nan preguntanan, pa haña guia for di familie mediators cu lo por yudanan yega na un Plan di Mayor.
Pero tambe otro tematicanan, pa crea maneho pa guia e grupo di muchanan cu ta pasa door di e periodo dificil aki di nan bida. Minister di Husticia a sorpresa e comision door di a firma e concepto di ley cu a cana su proceso y yega back for di Raad van Advies y awor ta cla pa bai Gobernador.
E sigiente paso ta pa e wordo presenta na Parlamento di Aruba cu lo mester dicidi si nan ta hañe importante suficiente pa trata prome cu eleccion. Na aña 2009, Hulanda a introduci e ley aki y na 2013 a haci un evaluacion pa mira si tin reduccion di casonan den Corte pa loke ta 1.
Alimentacion, 2. gezag / Omgangsregeling y 3.gerechterlijke procedures omtret het kind. Ta premira cu na Aruba esakinan tambe lo ta den efectonan di introduccion di “Plan di Mayor’ obligatorio. Pa confirma si esaki ta asina, mester haci un nulmeting.
E comision hunto cu CBS a prepara un ‘korte nulmeting’ pa haci un “Quick Scan” pa mira con mayornan ta regla e responsabilidad comparti pa cu cuido di nan yiunan prome cu nan separa. Prome cu introduci e Plan Di Mayor Obligatorio, a entrevista un total di 120 mayor di Directie Voogdijraad y Directie Sociale Zaken.
E preguntanan a wordo haci na mayornan cu tin entre 0 pa 5 aña separa y cu nan ta cliente of conoci na Departamento pa Asunto Social como tambe na Voogdijraad bayendo bek te cu tres aña atras.
Despues di e 120 mayornan cu entrevista ta sigui pa entrevista mil persona. Departamento pa Asuntonan Social a haci uzo di tablets di CBS pa haci e trabou aki mientras cu Directie Voogdijraad a haci uzo di laptops.
Ta importante pa enfatisa cu e ley aki ta pa e mucha of muchanan nan derecho ta salvaguardia. Tratadonan Internacional di Derechonan di mucha, special articulo IVRK 3 y 9, ta papia di derecho di e mucha y pa tin ambos mayor den nan bida despues di un separacion.
Miembronan fiho di commission Voortgezet Ouderschap ta Presidente Michella Steenvoorde-Laclé beleidsmedewerker Ministerio Justicia Seguridad y Integracion, Bert Wielenga secretario y Director Interino di Centro Ortopedico Arubano, Aisca Berkemeyer (lid) Directrice Directie Voogdijraad Aruba, Sra Glenda Hernandez Directora Sociale zaken su representante Sacha Geerman, Daphne Teckelenborg-Goncalves (lid) di Directrice saliente di Bureau Sostenemi, Letizia Maduro (lid) Beleidsmedeweker di Directie Voogdijraad y Debby Angela (lid) Rechter Familiezaken, Rechter Naftali Engelbrecht(lid), Sra Grace Maduro (lid). Persona cu a scirbi e ley pa Aruba ta Professor rechter Jan de Boer. Y sra Ilona Sneek di Directie Wetgeving a finalisa e nader rapport.
Esunan cu a sigui e curso pa Directie Sociale Zaken ta, Shacka Kock, Alysha Boekhoudt, Marylin Maduro, Lenny Geervliet, Thaisa Thielman y Gail Solognier. Di parti Voogdijraad ta Letizia Maduro, Marlene van Putten, Deborah Lejuez y Yorenne Arends.
E Plan di Mayor pa Aruba lo ta un eramienta den forma di un formulario online cu lo ta vailable pa tur mayor por download, e comision a traha un version na Hulandes y a laga sra. Olga Buckley traduci esaki na Papiamento.
E idea ta cu e lo wordo traduci na e idiomanan Spaño y Ingles tambe. Ta di spera cu pronto e plan lo bira un realidad pa tur nos muchanan. Paso un yui ta un responsabilidad comparti di ambos mayor, y un mucha tin derecho di wordo cria y cuida dor di ambos mayor.


text:
E personal di Dienst Warenkeuring en Hygienne di Departamento di Salud Publico mester a sigui un Buitengewoon Opsporingsambtenaar Opleiding (BOA) cu recientemente nan a termina. E opleiding aki tawata di gran importancia y necesario pa e empleado cu ta bay controla e ley por traha procesverbaal (boet) na momento cu e encontra localidad of establecimento cu ta viola e ley ‘Landsverordening Beperking Tabaksproducten’.
Cu e ley aproba y empleadonan capacita cu por supervisa, a yega e momento pa implementa e ley. Entrante 1 di januari 2023 lo cuminsa implementa e ley y lo conta cu un periodo di transicion pa duna usuario di sigaria, comercio y comunidad completo e oportunidad pa adapta na e ley nobo. Despues di e periodo di transicion e departamentonan cu lo bay ta encarga cu supervision di e ley lo cuminsa controla su implementacion y por duna sancion (boet) pa incumplimento si ta necesario.
Den e simannan cu ta sigui Departamento di Salud Publico lo sigui informa riba contenido di e ley aki. Cu aprobacion di e ley aki, salud publico ta logra dal un stap grandi den direccion di prevencion y un futuro mas saludabel.
Hala rosea libremente, Landsverordening Beperking Tabakproducten ta na vigor.
Pa mas informacion like nos Facebook page Directie Volksgezondheid DVG Aruba, Follow nos riba Instagram directie_volksgezondheid_aruba, subi nos website www.dvg.aw, yama nos na 5224200 of mail nos na servicio@dvg.aw.


text:
Ki grandi Kòrsou ta ku nos por gradisí kada persona i instansia ku a koperé ku e fundraising un Bon Stobá. Dia 6 di novèmber último tabata tin e di dos fundraising di Fundashon Alton Paas pa e aña 2022. Esaki tabata den mesun forma ku nos otro fundraising Dushi Sopi. Hendenan por a koperá ku karchi òf hasi pedido online pa sea nan mes bin tuma e kuminda òf entrega esaki na personanan den nesesidat.
E kumindanan ku tatin tabata sea kolo stoba, galiña stoba òf vegan pasta. Esakinan a keda drecha pa e kòki Malcolm Helmijer. Un di e kòkinan ku semper ta koperá pa hasi un diferensia ku su kumindanan for di tempu di The Annual Fitness Challenge.
E fundraisingnan aki tin komo meta pa rekoudá fondonan pa sigui hasi i mantené e inisiativanan pa mehorá e kalidat di bida di personanan ku dwarslaesie i otro tipo di situashonnan neurologiko. Speshal awor ku e di 10 aniversario di Fundashon Alton Paas ta prueba ku e organisashon tin derechi di eksistensia. Apesar di tur e logronan i resultadonan tòg ta difisil pa yega na e fondonan nesesario via instansianan gubernamental òf otro tipo di subsidionan.
Pesei fundraisingnan manera Bon Stobá ta asina importante kaminda nos ta hasi un petishon na komunidat pa koperá.
Manera indiká promé nos a logra hiba mas ku 400 kuminda pa donashon. 300 di e kumindanan a bai via Voedselbank pa e organisashon Caritas. Esaki na su turno a sòru pa repartí e kumindanan ku a bai diferente parokia di misa katoliko i asina parokianonan den bisendario ku ta den nesesidat por a pasa na e misanan pa tuma kuminda.
Banda di esei tatin algun kuminda ku a bai pa Kas di kuido dr. M.J. Hugenoltz i tambe pa hendenan individual den diferente otro barionan.
Asina kada persona i instansia ku a paga pa e karchinan i a skohe pa entrega nan pa personanan den nesesidat por a hasi un dòbel impakto.
Nos mester yama danki na e diferente instansianan ku a koperá sea dor di kumpra karchi òf koperá ku produkto. Un danki speshal na boso!


text:
Publiká riba 24 Novèmber 2022
WILLEMSTAD – Resientemente Sentro di detenshon i korekshon Kòrsou a risibí bishita di sr. Andre Norman di Academy for Hope, sr. Hensley ‘Bam Bam’ Meulens i delegashon.
Durante di e bishita e klientenan di SDKK por a risibí sr. Andre Norman ku ta un motivational speaker internashonal ku tambe tabata detenido, i awe por konta su testimonio. Alabes e ta fundador di Acadamy for Hope ku ta traha ku hóbennan i detenidonan ku a kai den kriminalidat. Na e okashon akí e delegashon a sera konosí ku Tim di maneho di SDKK i tambe a bishitá algun blòk den prizòn.
Señor Andre Norman a keda asina impreshoná di e bishita na SDKK, ku el a kanselá su buelo pa por sigui bini den e dianan binidero di forma ku e por kaba di motivá demas klientenan i personal di SDKK.
Gerensia di SDKK ta sumamente kontentu di por a risibí sr. Andre Norman i sr. Hensley ‘Bam Bam’ Muelens na prizòn.


text:
Director di SVb Edwin Jacobs: --- *23 miyon na pension y 15 miyon na bonus a wordo paga e aña aki
ORANJESTAD (AAN): Director di SVb Edwin Jacobs a indica cu december ta e luna cu SVb tin e payroll di mas grandi. Manera ta conoci pension di SVb ta wordo paga tur comienso di luna, pues pa december esaki ta 1 di december. E ley di AOV/AWW ta bisa cu pensionadonan di AOV/AWW tin derecho riba bonus cu ta 75% di e pensioen cu nan ta cobra tur luna.
Dia 1 di december SVb ta paga e pension hunto cu bonus, pues diamars 30 di november SVb a manda e ordo di pago trempan (23 miyon na pensioen y 15 miyon na bonus), pa tur banco asina Director di SVb Edwin Jacobs a informa. Esnan cu ta cobra via ATM ya dia 30 atardi por tabatin acceso na esaki.
E hecho cu SVb ta dispone di e fondonan ta grandemente debi na e desaroyo cu a conoce despues di e pandemia. Despues cu na maart 2020 a conoce e lockdown y april a bira mas bisto na nivel macro/socio-economico e efecto cu e pandemia tin pa e pais.
E proyeccionnan cu tabatin pa likides di e fondo di pensioen di biehes, di huerfano y di viudo no tabata duna cu ta pasa e prome kwartaal di 2021. A premira cu e tiki reserva cu a crea di añanan 2017, 2018 y 2019, lo a desaparece den e prome kwartaal di 2021.
Segun sr. Jacobs, ora cu Gobierno a presenta su plan pa sostene empresanan mediante areglo di ‘loonsubsidie’ y e areglo financiero di MKB, esakinan a yuda mantene salario y mantene e primanan cu a bay pa e fondonan di siguridad social tanto AZV como tambe AOV, cual ta loke a yuda wanta e fondo. Na 2020 primanan a cay cu apenas 14% mientras cu tabata premira cu e lo tabata mucho mas, pues areglo di subsidio a yuda pa e parti ey.
Na momento cu a cera fin di aña, trahando riba presupuesto 2021 e proyeccion tabata mustra poco pesimista, cu no lo a yega november cu suficiente placa den caha. Pero a mira e recuperacion economico den e di dos mita di aña 2020 y hunto cu e subsidio di salario na 2021 a yuda e fondo aki. Te cu october, apenas cu 9% e primanan aki a cay. Tur esaki a contribui cu e reserva cu tabatin den añanan prome cu pandemia a logra wanta e fondo aki a pesar di e slanan cu a ricibi, sr. Jacobs a splica.
Concluyendo sr. Jacobs a bisa: “Aruba ta bendiciona di por logra wanta e sistema di siguridad social a pesar di e efecto grandi cu tin mundialmente. Esaki ta debi na diferente factor manera e entre otro areglo di subsidio di salario cu a logra mantene e primanan y e crecemento / recuperacion acelera cu nos pais ta experienciando economicamente impulsa pa turismo. Tur esaki a conduci cu SVb por a cumpli cu pensionadonan pagando e december aki.


text:
Apelacion SVb
E trahado no ta di acuerdo cu un decision di SVb
Na momento cu un trahado no ta di acuerdo cu un decision di SVb, e tin e derecho di apela e decision aki na e Colegio di Apelacion (College van Beroep of CvB).
Kico ta e Colegio di Apelacion?
E Colegio di Apelacion (CvB) ta e instancia legalmente institui pa atende e apelacion di asiguradonan di seguro di malesa y accidente. Cada seguro tin su propio CvB, cual ta consisti di tres persona:
- Un presidente, kende ta un hurista.
- Un representante di doñonan di trabao.
- Un representante di trahadonan.
E Colegio di Apelacion ta funciona independiente di SVb.
Con e procedura di apelacion ta bay?
Pa cuminsa e procedura di apelacion, e trahado ta dirigi un carta di apelacion na e CvB di seguro en cuestion. Den e carta aki e trahado ta expresa e motibonan pa cual e no ta di acuerdo cu e decision di SVb. E trahado tin tres siman despues di a ricibi e decision por escrito di SVb pa apela.
Tratamento di apelacion
Despues cu CvB a ricibi e carta di apelacion, e colegio ta trata e caso verbalmente. Durante e tratamento, e trahado y SVb ta haya e oportunidad pa splica nan motibonan. Despues e CvB ta duna su veredicto por escrito.
Veridicto di CvB
E CvB por dicidi na fabor di e trahado, of di SVb. E decision di e CvB ta e decision final riba e asunto en cuestion y no por keda apela.
Na unda e trahado por dirigi su apelacion?
E apelacion por escrito ta keda dirigi na:
College van Beroep
Inzake: seguro di malesa of seguro di accidente of AOV/AWW of Cesantia
John G. Emanstraat 51
Oranjestad, Aruba


text:
Durante un reciente entrevista cu Bureau Rampenbestrijding, sr. Rino Hermans ta papia di e temporada di horcan den Caribe. E aña aki e temporada lo cuminsa na mei, y pa motibo di esaki mester cuminsa cu e preparacionnan di biaha.
Sr. Hermans ta bisa cu cada departamento tin nan seccion pa training, asina por maneha e capacidad y sigui haci uso di nan conocemento pa ora un horcan yega Caribe. BRA ta bezig ta dunando charla y cursonan na scol tur diaransaon y diahuebs.
Tambe ta duna den e sector hotelero pa e siguiente siman cu ta bin di april pa asina tine miho preparacion. Algo cu sr. Hermans ta remarca cu den ultimo aña pa motibo di pandemia, a pone tur otro risico ‘drumi’ lubida manera horcan tambe mester ta alerta.
“Aawo nos tin cu hisa bek e nivel y tene na cuenta cu situacion di tempo ta forma parti di nos bida diario. Den caso di horcan, nan ta duna nos 2 siman pa cuminsa activa e structuranan. Tin un pandemia pero tin otro factor cu mester tene cuenta y ahusta e plan”, e ta splica.
Ariba agenda nan tin cu adapta tur e preparacion pa 1 di mei conbina e pandemia cu otro puntonan di peliger pa e region y Aruba. E ta bisa cu Aruba ta keda un isla chikito y ta keda un preocupacion sin embargo ta trahando duro pa garantisa e siguridad di pueblo.
“Henter mundo a pone tur risico un banda pa pone enfoke riba coronavirus, pero esey no ta e unico risico cu ta ataca humanidad. Nos mester ta prepara den cas y famia. No ta pornada Hurricane Center a cambia. Nos ta premira cu tur isla lo activa prome cu 15 di mei 2021.


text:
Introdukshon
Fibroids ta klòmpi benigno den e barera di múskulo di e mátris i ta konsistí gran parti di tehido muskular.
“Fibroids” tambe ta wòrdu yamá myomas. Nan por ta situá na parti pafó di e mátris, den e hòl di urina i/òf den e hòl di mátris. Nan por ta di diferente tamaño. Kon fibroids ta aparesé ta deskonosí. Pero e chèns ku nan lo bira maligno ta chikí.
Ken tin Fibroids?
“Fibroids” ta aparesé mas serka hende muhé ku no a haña yu ainda. Nan ta aparesé i krese bou di influensia di hormona ku ta den fase fértil. Di tur hende muhé ku te ainda ta haña nan menstruashon, mas o ménos mitar tin un òf mas “Fibroids”. Despues di menopousa, e montante di hormona den e kurpa ta redusí i eventualmente e “fibroids” ta desaparesé atrobe.
Durante embaraso, “fibroids” por tin chèns di krese pa motibu di kambionan di hormona. Mayoria biaha esaki no ta kousa ningun problema den e promé fasenan di embaraso i/òf durante embaraso, Ta despues di embaraso nan ta bira chikí atrobe.
Keho
Mayoria biaha hende muhé no tin keho òf e kehonan ta hopi tiki, tin bia tambe fibroids ta wòrdu deskubrí pa kasualidat. Mayoria di nan no ta krese lihé i nan no ta riparabel. E lugá kaminda “fibroids” ta situá, tin mas influensia riba e keho ku e grandura. Asta fibroids chikí den e hòl di e matris por kousa doló di menstruashon.
Lo bo tin e siguiente reklamonan?
- Sangramentu: Hopi pèrdida di sanger i tambe durashon largu di menstruashon.
- Anemia: Hopi pèrdida di sanger, i kisas tambe pèrdida di klòmpi di sanger.
Reklamonan ku ta aparesé mayoria biaha ta:
- doló: doló insistente den barika i/òf doló den e parti abou di e lomba.
- Problema ku urinashon.
- doló i/òf pèrdida di sanger durante sex
Eksaminashon i tratamentu
Un kantidat di eksaminashon i tratamentu ta posibel. Kua eksaminashon òf tratamentu bo risibí ta dependé di e síntomanan ku bo ta sinti i tambe bo salú.
Kitamentu di matris
Bo a yega di eksperensiá un tratamentu di fibroids kaminda esaki no tabata tin niun òf insufisiente efekto? e orei e siguiente mihó eskoho lo ta pa kita e matris. Or abo opta pa esaki, bo pèrdida di sanger tambe ta desaparesé. E efekto ku esaki tin riba bo barika i/òf lomba no ta fásil pa prónostiká. Usualmente e dòkter ta remové e matris via di bo barika. Esaki por wòrdu hasí via di un surugia bou di spir di bo barika òf via
di
Eksaminashon
Dependé ki tipo di keho bo tin i tambe situashon di bo salú, diferente eksaminashon ta posibel.
Eksaminashon Ginekólogo
Eksaminashon usando un “speculem”. Dòkter ta usa un “speculem” pa wak e vágina i matris.
Pa eksaminashon di e organonan genital, dòkter ta insertá un òf dos dede den e vágina, i e ta pone su otro man riba bo barika ya asina e por ta den un bon posishon. Esaki masha poko ta hasi doló. E dòkter ta skat mas o ménos e lokalidat i e tamaño di e matris i ovario pa asina hasi un eksaminashon na e aria doloroso.
Ultra zonido váginal
Un ultra zonido váginal ta un ultra zonido interno.
Den kaso di un ultra zonido interno, dòkter òf echografi ta hinka un “transducer” (rod) den bo vágina pa por yega na bo mátris i bo ovario. Por ehèmpel, nos ta hasi un ultra zonido váginal ora tin keho di doló menstrual, doló den e parti abou di e barika òf ora pone un IUD.
Ultra zonido ta un sistema ku ta hasi organonan den e kurpa visibel. Den e scan aki nos ta usa ola di zonido. Un “transducer” ta emití e zonidonan aki. Pero lo bo no por skucha ni tampoko sinti esakinan.
E tehído den bo kurpa ta reflehá sierto di e zonidonan aki bèk. I e zonidonan aki ta forma un imágen riba monitòr.
Ultra zonido di awa (SIS ultrasound)
Ultra zonido di awa ta un eksaminashon pa deskubrí apnormalidat den e hòl di urina.
Ku un ultra zonido di awa, e ginekólogo ta wak den bo matris, ora bo hòl di urina ta yená ku awa.
Tèst di sanger
Ora hasi tèst di sanger, nos ta yena unu òf mas tubu di sanger, hasiendo uso di un angua hòl. Despues e sanger aki ta wòrdu investigá den laboratorio dor di un analista.
Tèst di sanger, urina òf sushi ta nesesario ora e práktiko general òf spesialista kier sa mas di bo salú. Dòkter tambe ta hasi un ivestigashon pa determiná e trayektoria di bo malesa i e efekto ku tratamentu tin riba esaki.
Tèst di sanger por wòrdu hasí na kualke laboratorio lokal di nos: ADC, Lab de Med, òf Medical Laboratories Services.
Histeroskopia diagnóstiko
Histeroskopia ta un eksaminashon kaminda e ginékologo ta wak den e matris.
Esaki ta wòrdu hasi ku un eksaminashon hisreroskópiko. Kual ta un tubu fini i hòl kaminda lus, kamara chikí i tambe un tubu ta drenta den e matris. Via di e tubu aki, dòkter ta yena awa den e matris pa e por mira mas mihó. Sierto instrument tambe por wòrdu hinka den e tubu. Esaki ta duna dòkter akseso pa hasi sierto invershonnan chikí.
MRI
Ku eksaminashon di MRI,“tendons”,múskulo, tehído di seleber, kartílago, e diskonana intervetrtebral, organo òf ardu di sanger, por wòrdu hasí visibel.
Pa hasi e ardunan di sanger visibel, bo lo risibí un líkido via infushon.
ATENSHON!
- Bo mester prepará pa e eksaminashon aki. Pesei lesa e informashonnan aki bon, por lo ménos 3 dia promé ku eksaminashon!
- Ta hopi importante pa bo sigui e instrukshonnan aki kuidadosamente. Sino, e investigashon tin chèns ku e no por kontinuá.
- Nos lo pidi bo pa yena e kuestionario adelantá. Si bo kontestá tabata SI na un òf mas pregunta? por fabor tuma kontakto ku e departamentu di radiologia.
Tratamentu
Si un tratamentu ta utilisabel, ta dependé di bo keho i e grandura di e fibroid òf fibroids. Vários tratamentu ta posibel. Lesa mas di esaki aki bou.
Medikashon pa Fibroids
Fibroids por wòrdu tratá ku tratamentu.
Ku tratamentu di hormona nos ta purba di redusí bo pèrdida di sanger i tambe doló di menstruashon. Fibroids no ta kita pa semper, pero nan ta bira untiki mas chikí. Si bo tin hopi fibroids òf fibroids grandi den e hòl di urina, e efekto ku e medikashon tin, por ta desapuntante. Mayoria reklamo ta kuminsa bèk ora bo stòp di usa e medikashon.
Histeroskopía terapéutiko
Histeroskopía terapéutiko ta un operashon den e matris ku ta wòrdu hasi via di un histeroskopia.
Esaki ta un tubu hòl, kual ta wòrdu hinká den e vágina. E tubu ta konektá ku un kámara. Di e forma aki, dòkter por klaramente mira e matris riba e mónitòr i asina e por ehekutá su tratamentu via di e tubu, i lesa e informashon general pa sa kua tratamentu por wòrdu usá durante histeroskopía.
Kiko ta e motibunan pa histeroskopía?
Esakinan ta diferente motibunan dikon pa hasi histeroskopía terapéutiko?
- Kita “skòt” for di e matris. Un skòt den matris, tin biaha ta kousa di problema ku embaraso. E ginekólogo por kita e “skòt” aki durante un tratamentu hiteroskópiko.
- Kòrta severamente den e tehido, e hol di uriná (asherman’s syndrome). Tehido severo, den e parti dilanti i patras di e matris kual ta kompletamenta pegá na otro. E operashon pa kòrta den tehidonan ta difísil i tin biaha esaki no ta logra mesora den un biaha.
- Remové resto di plasenta. Despues ku e yu a nase, den kaso di “curettage” òf den kaso di mal parto, e resto di e plasenta por keda den e matris. Pero nos por kita esaki via di tratamentu histeroskópiko.
- Kita ploinan largu
- Kita fibroids. Esaki ta ardunan diki di un múskulo ku ta den e bòm di e múskulo òf den e matris.
Enukleashon di fibroids
Si fibroids ta situá na parti pafó di e matris i/òf na e parti paden di e matris nan por wòrdu kitá.
Esaki ta wòrdu yamá “enukleashon di myoma”. E tratamentu aki ta usualmente hasí via di un sirugia bou di bo spir di barika. Den kaso di fibroids chikí of “stemmed” fibroids, esaki ta wòrdu hasí via di sirugia mínimimo invasivo.
Embolisashon di fibroids
Den e tratamentu aki, e ader di sanger i e fibroids (myomas) ta hopi serka di otro ku ta pone ku esaki por dal sera.
Den e embolisashon di myomas, (x rays) radiografia radiante ta wòrdu usá pa haña e ardunan di sanger den e myomas.
Kitamentu di blas di urina ku ta den kondishon benigno
E ginékologo por remové e matris dor di e vágina òf bou di spir di barika.
Kua ta motibunan pa remové matris?
- Abnormal cells endometriosis menstrual complaints fibroids (Sèlnan apnormal, endomitriose menstrual,keho di fibroids)
- Myomas ta kai den otro (prolapse)
Klínika di poli i departamentunan
Ginekólogo i opstetrisia
E spesialista kual ta e ginekólogo i opstetrisia ta tene nan mes okupá ku medikashonnan pa hende muhé ku ta den kualke fase di bida.


text:
Den edicion di FOCUS Digital di e luna aki for di Bonaire ta comparti algun aspecto di su bida, Xenah Cicilia. Xenah cu tin 30 aña di edad ta un Communications Advisor and Spokesperson. Su focus principal ta su trabou na STINAPA y su funcion ta rekeri, pa ta dilanti camara na varios ocasion. El a realisa e ultimo añanan cu esaki ta algo cu e lo por haci, pues e desicion tabata facil y mas bien un ‘why not’ pa bay presenta noticia na DCtv. Aparte di esaki e ta duna conseho di ‘marketing & branding’ na e negoshinan, pero su ‘baby’ mes ta Elevá; cual ta un negoshi di e productonan ‘handmade’ manera; bela, sensia y waxmelts cu e tin hunto cu un amiga.
Na momento cu Xenah Cicilia a caba su estudio na UoC, e tabata kier algo diferente. E tabata sa cu e lo no kier bay mucho leu for di Corsou of famia, pero toch un ‘fresh start’. Su famianan di parti di tata ta biba na Boneiro. Despues di bay bin entre e dos islanan, el a dicidi di bay biba na Boneiro. Y esey tabata su ‘fresh start’, cu alabes no tabata un tereno mucho desconoci. Lesa mas di Xenah den edicion di april di Focus Digital Magazine. FOCUS Digital ta acesibel via Apple Store of Android Google Play Store, cu por download e aplicacion aki gratis riba un smartphone of tablet.


text:
WILLEMSTAD- 29 di novèmber 2019 – Otro dia grandi pa Kòrsou! Aruba Airlines a inisiá ku buelo direkto for di Kòrsou pa Miami. E ruta nobo di Aruba Airlines ta habri posibilidat pa mas bishitante for di Nort Amérika bin konosé nos pais. Na mes momentu e ruta aki ta ideal pa nos pueblo lokal ku kier biaha pa Miami pa motibu di negoshi òf pa plaser. Selebrashon di e ruta nobo a tuma lugá den un ambiente ameno na Aeropuerto Internashonal Hato. Durante e resepshon a hiba palabra, Minister di Desaroyo Ekonómiko sra. Giselle Mc William, Minister di Tráfiko, Transporte i Planifikashon Urbano sra. Zita Jesus-Leito, Accountable Manager di Aruba Airlines sr. Francisco Arendsz, Director of Air Service Development and Tourism di Curaçao Airport Partners sra. Peggy Croes i CEO di Curaçao Hospitality & Tourism Association sr. Miles Mercera.
E buelonan di Aruba Airlines lo ta riba Djadumingu, Djaluna, Djárason i Djabièrnè i ta sali Kòrsou mainta 8:45 i yega Miami pa 11:45 di mainta. E buelo di regreso lo sali Miami 13:15 i lo yega Kòrsou 16:15. E buelonan lo keda efektuá ku un avion tipo Airbus-320 ku un kapasidat di 180 stul. Nos pais tin hopi pa ofresé; playanan bunita, un kultura riku, historia, arkitektura, variedat di atrakshonnan turístiko, entretenementu i mas ku tur kos nos hendenan amabel. E servisio nobo di Aruba Airlines ta hasi posibel pa mas turista bin eksperensiá e produkto úniko ku Kòrsou ta brinda.
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP) i Curaçao Hospitality and Tourism Association (CHATA) ta felisitá Aruba Airlines ku e buelo nobo i ta deseá nan tur kos bon.


text:
Proyekto “TRESE BO TAS” – Clean Up Day
WILLEMSTAD – Djasabra mainta, 2 di Novèmber, gruponan di Scouting Antiano e asosashon di Scout di Kòrsou a partisipá ku vários Grupo konsistiendo di Bevers, Welpen, Scouts, i Explorers kompaña ku nan lidernan na di dos evento di e promé fase organisá pa e sekshon di UNESCO (United Nations Educational Scientific and Cultural Organization) na Kòrsou ku a hiba e titulo – “TRESE BO TAS”.
Scouting Antiano a uni huntu ku UNESCO pa traha riba e proyekto di konsientisashon riba kuido di nos miedo ambiente i tambe e efekto di uso di plèstik riba e futuro di nos isla i mundu.
E kampaña “TRESE BO TAS” ta un parti di UNESCO su kampaña “BRING YOUR BAG” ku a ser lansa na e isla Jamaica.
E di dos proyekto di e promé fase, Gruponan di Scouting Antiano a hasi un limpiesa kompletu di e áreanan di Koredor i e Beach di Sonesta. Tambe tabatin hóbennan di AGPNA i klup di Atletismo Trupial ku a duna un man.
Den un palabra por bisa ku e “Clean Up Day” tabata un éksito rotundo. Pa medio di esaki Scouting Antiano kier a yama danki na tur Grupo di Scout ku tabata presente ku nan miembronan.
.


text:
ORANJESTAD,Aruba
Na momento cu tin un crisis of situacion na unda e pueblo di un Pais of e Pais mes ta na peliger sea pa motibo di salud of seguridad e presidente of minister presidente di e Pais por dicidi di pone un toque de keda. E decicion aki ta wordo tuma den interes publico y hopi biaha ta bay hunto cu un estado di emergencia. Maske publico por ta di opinion cu esaki no ta necesario e mandatario mas halto di e Pais por tuma e decision aki si e ta pensa cu publico y Pais ta na peliger. Na momento cu e toque di queda ta wordo inicia esaki ta bay conhuntamente cu tur instancia concerni y tur autoridadnan den e Pais. Despues cu e decision y reglanan di e toque di queda ta wordo tuma e sigiente paso ta cay den man di Justicia of autoridadnan concerni pa ehecuta e decision y reglanan aki. Mayoria biaha e cuerpo policial di e pais ta wordo uza pa percura cu publico ta tene su mes na e decision tuma dor di e presidente of minister presidente di e Pais.Toque de queda no ta mara na un horario internacional. E horario ta wordo dicidi dor di e mandatarionan y ta locual publico mester wanta su mes na dje. E reglanan di toque de queda tambe ta wordo stipula sigun e mandatarionan di e Pais.Es decir cu por tin caso unda permiso por wordo duna pa sierto persona of compania cu por hanja exception pa local ta e reglanan stipula esaki por solamente si e mandatario di mas halto di e pais es decir e presidente of minister presidente ta autorisa esaki. Pa esnan cu ta na cas e toque de queda ta nifica cu bo persona mester ta paden di bo cas sera durante e horario di e toque de queda. E durashon di un toque de queda tambe ta wordo dicidi dor di e mandatario mas halto di e Pais den conhunto cu su staff concerni. E consecuancianan pa esnan cu no wanta nan mes na e reglanan stipula di e toque de queda por wordo duna sea den forma di multa of e personan aki por wordo arresta cu consequencianan grave cu ta poni den reglanan. Nos di E Arubiano News ta avisa henter publico di Aruba pa keda paden di bo cas durante e toque de queda y pa wanta bo mes na e reglanan stipula. Keda cas y cuida bo mes y bo ser kerinan.
Aruba ta pasando den un momento dificil y tur hende cu ta riba e pida baranca aki nan salud ta den wega. Laga nos tur pone di nos parti pa STOP DI PLAME


text:
ORANJESTAD,Aruba
Parlamentario Mervin Wyatt-Ras a comparti su preocupacion pa loke ta trata e trahadornan di e departamento di Progreso Laboral cu a laga trabou siman pasa diaranson mainta dor di e situacion a-hygienico den cual nan ta labora. E departamento aki tabata situa den un bunita edificio, propiedad di APFA na Seroe Blanco. Pero pa motibonan desconoci, a dicidi di muda pa un edificio na Eagle. Segun cu ta wordo bisa, ta un sponser di Minister di Labor, esta e edificio di Andina Ice. E edificio aki a ser renoba y drecha sinembargo e trahadonan no por a verhuis mesora. Nan a wordo manda cas cu vakantie te ora e edificio a keda cla. Wyatt-Ras mes a haci diferente pregunta na gobierno encuanto di esaki. A puntra dicon e lugar ey a ser escohi, dor cu e no ta un lugar strategicamente. Esnan humilde cu no tin trabou tin biaha tin cu paga 2 bus pa nan yega na e localidad nobo. Pues e no ta un lugar bo situa y alabez tabatin critica cu e servicio no tabata optimal dor cu e personal no por a traha y netamente kier stimula empleo. Wyatt-Ras no ta compronde con e gobierno aki por bisa cu desempleo a baha, mientras cu no ta trahando efectivo na esaki, paso e sitio unda ta atende personanan no ta funcionando. Of desempleo por a baha dor cu no a registra.E trahadonan di DPL, a keha pero esnan na cabez no a haci nada cu e kehonan. Tambe nan a trece nan keho padilanti na Sepa cu si a steun nan. Trahadornan no ta acepta e situacion inhumano aki. Semehante na e situacion di CITGO Aruba Refinery e minister ta muisstil. E ta ausente. E no ta bin padilanti. E no ta duna cuenta. E mester sali na beneficio di trahadornan, sinembargo e no ta haci esaki. E keho ta cu tin schimmel a invadi e luga durante e dianan liber den temporada di Pasco. Pero e asunto aki no ta algo nobo, ya cu den pasado despues di mudamento empleadonan a expresa nan preocupacion caba na hefenan di departamento cu e edificio no ta adecuado pa nan salud, pero e situacion a keda igual y no a tuma ningun medida.Tin fotonan den medio di comunicacion ta circulando. Ta importante pa pone salud di trahadornan na promer lugar y no e interes di otronan, segun Wyatt-Ras. Manera tin bisa e edificio cu tin schimmel ta pertenece na un sponsor di e minister. Esaki ta inacceptabel. Ta pone interes di un sponsor dilanti di interes di trahadornan y di nos pueblo. Paso si trahadornan no por funciona esaki tin su refleho, e tin su efecto ariba nos pueblo y ariba esnan cu ta busca trabou y/of tin un conflicto laboral cu mester di yudansa. Wyatt-Ras ta urgi e minister pa sali ma vanguardia di trahadornan. Pa e mustra cu su curazon ta serca di e trahadornan. Pa e cumpli manera cu den campanja el a grita y priminti, esta cu e si ta bai yuda tur trahador. E trahadornan di DPL a trece nan keho na gerencia y no a haci caso di esaki. Wyatt-Ras y su fraccion kier claridad encuanto loke lo pasa cu e trahadornan. Si nan ta bai cas pa cuanto tempo? Kico ta bai ser haci cu e edificio? Si ta bai bek den e edificio anterior of otro? Segun Wyatt-Ras no ta husto cu trahadornan, mirando e sitiacion financiero-economico cu nos poder di compra a baha drasticamento, tin cu pasa den un situacion semejante. Y cu esnan sin trabou cu no por ser atendi ta keda warda sin por logra haya trabou.